qundao/data-zh-poetry huggingface dataset:
偈頌十二首·其二
作者：釋道璨
朝代：宋

心心急要入巖隈，不合談禪信口開。
引得王臣多愛重，遮回又被捉將來。
偈頌十二首·其五
作者：釋道璨
朝代：宋

睚到虛空粉碎時，空花一任眼前飛。
若還別覓安心法，客路漫漫何處歸。
偈頌十二首·其五
作者：釋道璨
朝代：宋

隠山夜來夢喫攧，築著脚指頭出血。
就地摸得麗水金，元來却是新羅鐵。
翻身撞倒鳳凰峯，赤面山神驚吐舌。
喚起前庵卧如來，休來向這裏入滅。
一棒打殺麻姑仙，說甚長生真祕訣。
叮嚀五通與三郎，切莫向李太白說。
怕他俗士不甘，打你頭破腦裂。
偈頌十二首·其八
作者：釋道璨
朝代：宋

不撥一境，不露一機。
錦包特石，綿裹秤椎。
偈頌十二首·其八
作者：釋道璨
朝代：宋

箭穿楊葉未爲親，透得金塵有幾人。
多謝汾陽曾說破，重陽九日菊花新。
偈頌十二首·其六
作者：釋道璨
朝代：宋

奪得胡兒馬便休，何須抵死覓封侯。
草鞋直掛龍牀角，爭似山間煨芋頭。
偈頌十八首·其一
作者：釋道璨
朝代：宋

天高地厚，日盈月昃。
全提半提，天地懸隔。
偈頌十八首·其一七
作者：釋道璨
朝代：宋

臨濟四料揀，洞山四賓主。
甜瓜徹蒂甜，苦瓠連根苦。
倒腹傾腸說向人，恰似杏花枝上雨。
偈頌十八首·其一三
作者：釋道璨
朝代：宋

至日書雲，雲作何色。
眼裏無筋，青黄赤白。
偈頌十八首·其一五
作者：釋道璨
朝代：宋

漏盡夜沉沉，山房風露深。
無雲生嶺上，有月落波心。
偈頌十八首·其一八
作者：釋道璨
朝代：宋

登芝山，望五老。
雲靜日月正，眼高天地小。
達磨大師脊骨等閑踏折，釋迦老子心肝五臟一時見了。
因思擾擾塵寰，茫茫宇宙。
手把夜明符，幾箇知天曉。
偈頌十八首·其三
作者：釋道璨
朝代：宋

鼓棹揚帆，駕沒底船。
橫行海上，神頭鬼面。
偈頌十八首·其九
作者：釋道璨
朝代：宋

玉關度了久班師，猶向人前動鼓鼙。
只道馬行荒草地，不知身已陷重圍。
偈頌十八首·其二
作者：釋道璨
朝代：宋

弟兄財本不多爭，共駕官船各自撐。
撐去撐來回首看，依前不離蓼花汀。
偈頌十八首·其五
作者：釋道璨
朝代：宋

自小離家住日邊，去家只道路三千。
從人問得來時路，回首元來在目前。
偈頌十八首·其八
作者：釋道璨
朝代：宋

臨濟處一杓，末山處半杓。
玉本無暇，妄自雕琢。
有年無德老睦州，無端拶折雲門脚。
半身達磨讚
作者：釋道璨
朝代：宋

毒藥醫不活，風雪凍不死。
自己欠一半，說甚傳宗旨。
天自天，地自地，枉自東游十萬里。
又
作者：釋道璨
朝代：宋

如嶼兮媚川，如山兮倚天。
大哉圓通之道，民無得而名焉。
又
作者：釋道璨
朝代：宋

淡墨磨虛空，禿筆蘸滄海。
點污天台山，是他這一對。
吳太清有遠役以詩寄別次韻
作者：釋道璨
朝代：宋

宇宙入八窗，芙蓉製衣裳。
兩眼挂萬古，深柱書傳香。
筆端膚寸合，要作天下凉。
餘事亦演雅，簸弄正未妨。
顛倒走百怪，陸離羅衆芳。
氣焰壓牛斗，何止萬丈光。
笑他兒女曹，白道空茫茫。
秋風三尺劍，塵土壓下方。
斫却月中桂，及此鬢未蒼。
我欲援北斗，酌以椒桂漿。
文章於此道，太山一毫芒。
洙泗到伊洛，波瀾正泱泱。
多少遡流人，褰裳復回翔。
孰知方寸間，一葦直可航。
勉哉吳夫子，此事當毋忘。
和余山南僉判清溪觀荷
作者：釋道璨
朝代：宋

東風已老南風急，浪蕊浮花和露泣。
翠袖盈盈波上來，相向美人如玉立。
軒渠一笑俱動容，彼此一樣冰雪蹤。
明珠散不論斛斗，清溪化作驪龍宮。
大江以東北山北，時樣新粧皆失色。
古心一寸誰得知，江上晚來數峰碧。
普天之下率土濱，容著不盡胸中春。
濂溪愛花我愛葉，難將此意輕語人。
探尋勝處到深杳，兩眼眈眈天地小。
不離枝葉見花實，紅白紛紛跡如埽。
膝間不著無絃琴，酒中清濁時自斟。
興寄超然八方內，身在水流香世界。
綠雲冉冉撥不開，樂地可中能許大。
中通外直真絕奇，一語能覺千古迷。
二百年後誰傳衣，清溪滾滾通濂溪。
和南屏湯司戶
作者：釋道璨
朝代：宋

望斷南屏眼力窮，吟邊不見玉璁瓏。
日長十二闌干外，誰共庭槐一院風。
和卧龍招隠吟
作者：釋道璨
朝代：宋

武侯與晦翁，千載兩名流。
各以一臂力，能鎮百世浮。
神游天地間，或爲山阿留。
心期有佳人，駕言寫幽憂。
水流崖華開，山空明月秋。
桂樹影團團，乳鹿鳴呦呦。
薦菊秋盈筐，酌茶花滿甌。
兩翁來不來，徘徊駐歸騶。
和君澤謝主簿
作者：釋道璨
朝代：宋

掉臂紛紛桃李場，聲名暴耀急收藏。
春風未解瞻顔色，落月長思滿屋梁。
大學十年心獨苦，天門一疏日爭光。
弟兄千載詩書澤，染得人間草木香。
和吳山泉知府
作者：釋道璨
朝代：宋

亂來誰訪古，杖屨竹邊聞。
小立真堪畫，閒談亦自文。
長翁千載語，中允百年墳。
寂寞廬山下，幽尋獨有君。
和吳山泉萬竹亭
作者：釋道璨
朝代：宋

風流不減晉諸賢，冰雪精神已凜然。
歲晚莫教冰雪盛，聽他明月下青天。
和山泉喜雪
作者：釋道璨
朝代：宋

高下隨風自在吹，縱橫萬里急還遲。
園林頃刻生春意，天地中間有此奇。
深入重城垂縛處，不持寸刃令行時。
夜來竹外生盈尺，凍損梅花人未知。
和恕齋吳提刑秋陽菴居
作者：釋道璨
朝代：宋

截斷人間名利塵，橫塘深碧護新墳。
昏明不定霜天月，開合無心竹屋雲。
風雨對床差可喜，乾坤萬事不堪聞。
栽松種竹閒功課，却爲憂時一半分。
和恕齋濂溪書院二首·其一
作者：釋道璨
朝代：宋

滿目青山滿面風，誰云太極在圖中。
晦翁去後僧來少，苔滿空堂曉日融。
和恕齋濂溪書院二首·其二
作者：釋道璨
朝代：宋

洙泗淵源水一溪，蘚花綠遍考亭碑。
白雲散盡青山出，一卷通書未寫時。
和慶兄覽鏡
作者：釋道璨
朝代：宋

清癯骨相瘦觀流，詩不能工滿面羞。
鏡裏新愁無一點，却因吟事上眉頭。
和春谷趙泉使賀端齋趙憲使喜雪
作者：釋道璨
朝代：宋

蕊宮仙子下明湖，剪水桃花更滴酥。
潔白十分天下瑞，光明一片剡溪圖。
園林春到何嫌早，閶闔雲開不待呼。
方寸去天纔尺五，笑他上界覓玄都。
和梅邊汪提幹
作者：釋道璨
朝代：宋

我夢稽山陰，茂林映修竹。
鑒湖八百里，眼看不盈掬。
管領天下清，此樂梅邊獨。
幾欲驅車去，雲根夜同宿。
山空秋月明，安期未可卜。
蓬萊水清淺，褰裳同往復。
徑謁蔡少霞，不待青童覆。
共草新宮銘，調高語圓熟。
和楊在軒劑院
作者：釋道璨
朝代：宋

箭下曾親一鵠來，一簑風雨霅川回。
近詩不逐唐聲變，燕服多依晉樣裁。
竹屋逢僧閒煮茗，梅邊領客慣行盃。
終當夜直金鸞去，要試平生倚馬才。
和淵明祠
作者：釋道璨
朝代：宋

一寸歸心酒得知，門前官道是危機。
道傍也有人歸去，不似先生真個歸。
和滄洲尚書送坦上人
作者：釋道璨
朝代：宋

貂蟬換却章甫冠，十年出入鵷行間。
天門九重虎豹惡，手携諫疏歸掩關。
白鷗浩蕩滄波闊，冷看諸公治三窟。
庭院無人春日長，尚記向來頻往復。
平生眼裏無機雲，建安餘子不足吞。
剔起枝葉見根本，上人將底酬公恩。
和童敬重
作者：釋道璨
朝代：宋

空山木葉下，坐觀不二門。
茶香舌本甘，直探天地根。
兩袖江海風，眼前見夫君。
十年戎馬間，未發詩與文。
逐祿士之常，一廉減萬想。
六經在日用，論說漫深廣。
躬行能尺寸，光燄長萬丈。
世波易溺人，外此無保障。
和紅梅
作者：釋道璨
朝代：宋

姑射真人笑臉開，肯將顔色涴香腮。
仙游曾向桃源過，引得春風上面來。
和耕道趙制幹與賈秋壑同科
作者：釋道璨
朝代：宋

家近芝山傍淡湖，城居清似隠人廬。
凌煙閣上同年在，光範門前一字無。
信口語言多得忌，謀身術數不嫌疎。
人生要是閒中好，軒冕何須苦見拘。
和致軒趙使君午日讀騷
作者：釋道璨
朝代：宋

君王愛不均，不信問江濱。
却是一江水，能知千載人。
仲連寧蹈海，百里忍之秦。
先死依蘭芷，還他不二臣。
和致軒送余魁
作者：釋道璨
朝代：宋

眉睫功名氣，筆端天地春。
孰知心念苦，祇與聖賢親。
味淡有真樂，眼高無古人。
金鸞行夜直，坐聽漏聲頻。
和菊隠陳知縣西庵有感
作者：釋道璨
朝代：宋

輕雲卷雨過簷牙，楊柳池塘合亂蛙。
四壁月華春夜永，一年風物此時嘉。
詩當淡處工差退，心到平時語不誇。
睡眼醒來人不見，杏花散影滿窗紗。
和蔡提幹二首·其一
作者：釋道璨
朝代：宋

新吟痛快底能加，八月秋風萬里槎。
海上詩家無行輩，分明春雨一池蛙。
和蔡提幹二首·其二
作者：釋道璨
朝代：宋

落盡燈花獨倚闌，四簷風雨夜漫漫。
也知憂樂先天下，不是推敲字未安。
和蕭太山韻相士李月齋
作者：釋道璨
朝代：宋

心明於月過於月，廣寒有殿無城闕。
不須更服九轉丹，目光射人如月寒。
凌烟閣上公侯像，未必肩如山字樣。
玉川地上蟣虱臣，未必文章非此人。
口眼分明天不夜，輸與月齋擅聲價。
和謝君澤題弋陽桃花寺并弔鄭盤翁
作者：釋道璨
朝代：宋

一曲清溪十二闌，分明常在畫中安。
千年藥竈和雲暖，五色丹光徹夜寒。
魂夢不來懷好友，山居能久是蒼官。
葛翁顔色紅如染，不信桃花樹上看。
和謝君直新除史館檢閲
作者：釋道璨
朝代：宋

久矣常峨豸角冠，未應上綴史臣班。
名高自是難推去，才大如何愛得閒。
齋閣不須垂絳帳，精神留取上蓬山。
散人夢落滄浪外，白鳥冥冥去不還。
和郭澹溪
作者：釋道璨
朝代：宋

秋氣入我窗，秋風吹我裳。
可人溪上來，語妙齒頰香。
餘味徹肝肺，散作六月凉。
苦吟有天知，不知正無妨。
譬如叢生蘭，無人亦自芳。
明珠遺我把，爛爛照乘光。
疾風駕滄海，世波正茫茫。
老氣蓋九州，老眼隘四方。
黄塵暗長淮，蒹葭色蒼蒼。
醉草馬上檄，舉瓢酌天漿。
雲開帝星明，妖彗收光芒。
長江砥樣平，鷗鳥水泱泱。
照影東湖濱，矯首看橫翔。
釣竿拂珊瑚，凉意滿歸航。
到海得明月，寄我毋相忘。
和鄧講書
作者：釋道璨
朝代：宋

楊柳陰陰水一涯，無邊天地入窗紗。
土階過雨苔生潤，竹逕無人草自花。
聖處工夫期我立，吟邊生活頼成家。
夜來夢泛滄浪水，兩袖清風釣岸沙。
和鄭半溪
作者：釋道璨
朝代：宋

詞林丈夫安晚氏，筆端有口吞餘子。
阿戎在傍橫點頭，萬言不直一杯水。
文詞於道祇毫芒，枉勞平生兩鬢蒼。
落花植實願自□，□□□□□□□。
和陳東廬提幹
作者：釋道璨
朝代：宋

髮白爲憂時，思家日念歸。
涉春問行李，隔歲理征衣。
夜雨繙書屋，秋風把釣磯。
叮嚀舊僮僕，拂拭蘚痕微。
和雨崖吳提刑奉母夫人雨中登魯公亭
作者：釋道璨
朝代：宋

白髮照黄花，薄晚散幽步。
何年乘五雲，來自三神嶼。
膝下千載人，富貴等儒素。
西風天地秋，細雨江城莫。
酒酣拍闌干，憂時起愁緒。
懷哉平原公，孤忠乃吾與。
重此一臂力，日月容易去。
和雲壑
作者：釋道璨
朝代：宋

紛紛世事幾昏明，仙計還山又未成。
欲學種松消永日，不徒煨芋博虛名。
雲開衡嶽鵬程闊，秋入鄱陽雁影清。
也欲摩挲病來眼，春風暖處望前旌。
和題洪內翰野航
作者：釋道璨
朝代：宋

學海無邊心自謀，天風滿櫂去還留。
慶源以後波瀾小，老却湖邊月一舟。
和馮叔炎梅桂二首·其一
作者：釋道璨
朝代：宋

色香俱第一，知己是華光。
風味嫌膚淺，精神貴斂藏。
一生雖抱獨，千古却流芳。
若論調羹事，還他一日長。
和馮叔炎梅桂二首·其二
作者：釋道璨
朝代：宋

風露透枝葉，團團翠滿坡。
但教秋思足，不必月明多。
騷在誰招隠，山空自放歌。
故家射科手，折取莫蹉跎。
和騰可趙司戶
作者：釋道璨
朝代：宋

可人久別喜逢迎，分坐南窗曉放晴。
竹所多時無此樂，梅兄一笑讓渠清。
字如晉樣神饒韻，詩比唐人語更精。
雋永韋編有真味，更須分我一杯羹。
哭馮深居常簿
作者：釋道璨
朝代：宋

泛宅江湖上，蕭蕭兩鬢皤。
祇知衣可典，不厭客來多。
文富家安有，名高實若何。
身前身後事，令我起悲歌。
商山四皓讚
作者：釋道璨
朝代：宋

橘大天地窄，眼高秦漢小。
一片隠淪心，商山青未了。
喜雨呈梅石趙都大
作者：釋道璨
朝代：宋

久旱天地焦，酷出秦法外。
一雨中夜來，漢兵起豐沛。
萬物皆吐氣，昭蘇脫厄會。
憂國有天人，愛民如子輩。
心香徹九關，化爲雲靉靆。
生意一萬里，直在方寸內。
老農相與言，曉晴坐牛背。
國祥齋中晚坐
作者：釋道璨
朝代：宋

罏香燒罷欲黄昏，風雨瀟瀟嬾閉門。
聽得疎鐘林後發，上方道士正朝元。
坐圓常江天軒聽謀西江示衆語
作者：釋道璨
朝代：宋

三洲相接連，斷處直如割。
中洲二十里，平沙浄如刷。
雲開天四垂，雨晴山一抹。
綠波三萬頃，乞與漁翁撥。
納之窗戶間，道人巧點掇。
我來不忍去，倚闌腕欲脫。
草青烟冉冉，柳靜浪聒聒。
天風駕滄海，奔突不可遏。
忻然見此翁，句險眼能活。
遡流欲從之，水深春岸闊。
寄無聞知侍者
作者：釋道璨
朝代：宋

手把黄花語後期，孤山雪後早梅時。
春風不管人無信，又要吹香上北枝。
寄題瑞昌簿廳景蘇堂墨竹
作者：釋道璨
朝代：宋

一葉復一葉，世道幾翻覆。
一點復一點，書脈要接續。
親見長公來，一節不肯曲。
見竹如見公，北麓能不俗。
回首熙豐間，幾人愧此竹。
翰墨直枝葉，點化到草木。
長公有深意，此事付北麓。
寄題趙山台蓮花方丈
作者：釋道璨
朝代：宋

四壁縱橫都十尺，門對若耶溪水碧。
畫闌漠漠吹香風，綠窗練練浮秋色。
中有詩家白玉顔，飲露沐芳度朝夕。
當軒大坐眼波橫，只許詩人來入室。
寄題高大清東村
作者：釋道璨
朝代：宋

浮花浪蕊易飄零，看著桑麻眼便青。
荷鍤歸來春晝永，案頭重讀相牛經。
寒拾讚
作者：釋道璨
朝代：宋

蒼崖鎖寒色，題目分明極。
無端書兩字，剗地失平仄。
颺却筆，放却墨，一句了然超百億。
布袋讚
作者：釋道璨
朝代：宋

布袋無口，拄杖無枝。
靠定這箇，有甚了期。
悼延慶教僧
作者：釋道璨
朝代：宋

燈火青青照夜堂，誦經辛苦早年亡。
白蓮花發秋池上，誰住池邊舊日房。
懷舊業
作者：釋道璨
朝代：宋

雲滿空階書滿床，開門對面是清江。
多時不看梅花影，閒却中庭月一窗。
投筆
作者：釋道璨
朝代：宋

無心檢點筆頭春，疎嬾從教到十分。
留取半生揮翰手，崖前無事學耕雲。
摘茶
作者：釋道璨
朝代：宋

拈一旗兮放一鎗，多從枝葉上摶量。
全身入草全身出，那箇師僧無寸長。
月窟
作者：釋道璨
朝代：宋

鑿開渾沌竅，豁見天地根。
舉瓢酌桂漿，引足蹈崑崙。
湛然一精明，身外無乾坤。
我欲從之遊，雲深入無門。
松月軒
作者：釋道璨
朝代：宋

白雲巖上月，太平松下影。
東山大導師，指作一片境。
若作境會孤東山，不作境會隔重關。
蓋天蓋地這一著，分明似鏡見還難。
認作清凉轉炎熱，掃除光影成途轍。
廣寒宮殿等虛空，不信問取蒼髯翁。
樗寮生日
作者：釋道璨
朝代：宋

長庚流煇千丈强，斗南夜氣浮耿光。
晉唐以前舊人物，翩然乘風下大荒。
平生厭官不愛做，自歌招隠山中住。
後園明月手自鋤，多種山前老梅樹。
歲寒心事梅花清，滄浪白髮梅花明。
有時指花對客道，此是吾家難弟兄。
上國春風醉桃李，過眼紛紛付流水。
禁得清寒耐後霜，幽獨何曾有如許。
今年枝間著子無，黄金作顆應纍纍。
想見日長庭院靜，時時繞枝如哺雛。
摘來不用供調鼎，且喚麯生相管領。
等閒一醉一千年，莫遣東風吹酒醒。
水月軒
作者：釋道璨
朝代：宋

江水清無底，江月明如洗。
開軒浥清明，道人清若此。
春風不摇江面波，春雲不載江頭雨。
天地無塵夜未央，照影軒中惟自許。
我來風雨夜漫漫，水月俱忘無表裏。
笑拍闌干問阿師，水在月兮月在水。
潛上人求菊山
作者：釋道璨
朝代：宋

具郎號菊山，秀色已衰朽。
潛郎號菊山，清香滿襟袖。
天地一東籬，萬古一重九。
絕愛陶淵明，攬之不盈手。
後人不識秋，多向籬邊守。
璨璨萬黄金，把玩豈長久。
西風容易老，回首已如箒。
因潛憶具郎，有淚如苦酒。
爲鄧子煇賦拙齋
作者：釋道璨
朝代：宋

歷盡風波學得獃，全無伎倆口慵開。
門前不厭頻來客，要學聰明莫入來。
疏山問竹
作者：釋道璨
朝代：宋

坐對青青仔細看，別來且喜尚平安。
山中歲晚風霜惡，不易孤標耐得寒。
病起和徐處士并寄致軒二首·其一
作者：釋道璨
朝代：宋

卧聞開到碧桃花，病起情懷屬自家。
報到春風無可得，呼童洗鼎煮新茶。
病起和徐處士并寄致軒二首·其二
作者：釋道璨
朝代：宋

讀易年深眼易花，尚餘心力到詩家。
日長更有幽憂病，臨罷蘭亭品建茶。
睡起
作者：釋道璨
朝代：宋

青青岸草綠於袍，雨後江流數尺高。
庭院日長春睡足，幽蘭花底讀離騷。
秋思
作者：釋道璨
朝代：宋

草根無數候蟲鳴，月在梧桐樹上明。
庭院無人過夜半，自携團扇繞階行。
立秋
作者：釋道璨
朝代：宋

碧樹蕭蕭凉氣回，一年懷抱此時開。
槿花籬下占秋事，早有牽牛上竹來。
紀夢
作者：釋道璨
朝代：宋

我不識靈溪，夢向溪邊去。
溪遶屋頭流，橋通溪上路。
軒窗水面開，水清石無數。
煮茶僧請詩，茶香竹當戶。
花箋暈淺紅，霜毫脫毛兔。
引筆信手書，波峭含韻度。
置筆喜語客，眼明失沉痼。
夢覺秋滿床，殘月挂庭樹。
病眩二十年，萬花舞深霧。
夢中能楷書，以我心念故。
人生孰非夢，百年等是寓。
便欲驅車去，傍溪縛茅住。
但恐秋雨來，溪深不可渡。
自讚·其二
作者：釋道璨
朝代：宋

讀書不識字，行脚不會禪。
有拳爺不識，有口佛不吞。
惟康第一莫學他，學他陷汝到黄泉。
致軒趙使君領客及妻子入山即事原韻
作者：釋道璨
朝代：宋

戴家湖上宅，近市有山林。
雨足四郊潤，雲低盡日陰。
竹疎和翠減，松老受春深。
留得行窩住，樓頭午漏沉。
蘭溪夜泊
作者：釋道璨
朝代：宋

我泛浙西船，夜泊蘭溪岸。
篷窗坐不眠，縣鼓鳴夜半。
橋上趁墟人，徃來徹清旦。
辦此朝夕勞，不博一日飯。
複氈睡正煖，閉戶有人嫌夜短。
西湖除夜
作者：釋道璨
朝代：宋

又來上國看新元，細嚼梅花嚥冷泉。
阿母在家年六十，孤兒爲客路三千。
身居東海滄波上，心在西山落照邊。
碧戶朱門楊柳岸，不知歸日是何年。
讀陸雲西志供定城墓有感書呈子勉總幹三首·其一
作者：釋道璨
朝代：宋

汲水傷多井水渾，刈葵放手損葵根。
不能誤國寧歸去，無愧忠宣直下孫。
讀陸雲西志供定城墓有感書呈子勉總幹三首·其三
作者：釋道璨
朝代：宋

一艇東來公已仙，午天花柳爲誰妍。
深培根本存生意，把握春風有阿連。
讀陸雲西志供定城墓有感書呈子勉總幹三首·其二
作者：釋道璨
朝代：宋

到家差晚兩眉顰，直氣輪囷吐未伸。
却恨青山埋骨早，不教眼見洛陽人。
賀恕齋除兵部侍郎
作者：釋道璨
朝代：宋

面無老色氣精明，南海歸來住未成。
不道山中無宰相，要從恕上做功名。
雲屯萬騎西風急，月浸三更夜柝清。
謀國定知有長算，胡雛不樹向南旌。
賦張寺丞樗寮
作者：釋道璨
朝代：宋

樗寮先生千載士，草木有誰同臭味。
外無刀斧斫削痕，中有冰霜不老氣。
紅紫紛紛滿上林，我自無心趁桃李。
蘇秦張儀自縱橫，寵辱不驚魯連氏。
梁棟峨峨入阿閣，我自無心爲杞梓。
杜喬李固自黨錮，網羅不及徐孺子。
故家喬木百世陰，有此孫枝能蔽芾。
落去英華植本根，深培不朽聖賢事。
犧尊青黄互翻覆，眼看世事如醒醉。
願言善保丘壑姿，留取清風在天地。
贈明侍者
作者：釋道璨
朝代：宋

好詩無音律，至文難言說。
學之無他術，先要心路絕。
兀坐送清晝，萬事付一拙。
如是三十年，大巧自發越。
萬象赴陶冶，百怪乞提挈。
興來忽運筆，妙處無前哲。
古來翰墨士，外此別無訣。
明也江南來，俊氣方烈烈。
乘潮觀海門，入越探禹穴。
須從言外參，莫向紙上竊。
此方吾必秘，爲子輕漏洩。
慎勿語俗子，只可自怡悅。
贈相士
作者：釋道璨
朝代：宋

面如生鐵鑄崑崙，有底榮枯到你論。
謾說青青亭畔竹，春風幾箇有兒孫。
贈禪客
作者：釋道璨
朝代：宋

空拳打入長蛇陣，殺氣連雲戰更酣。
輥到了無交涉處，牛頭向北馬頭南。
贈觀妙道士
作者：釋道璨
朝代：宋

妙處不可觀，可觀非是妙。
杳杳無方所，冥冥無朕兆。
我觀三十年，力盡不能透。
及其會心時，忻然惟一笑。
碧桃開晚花，黄鸝囀春晝。
大哉衆妙門，老子親傳授。
超師房
作者：釋道璨
朝代：宋

巖桂花開滿院香，青莎葉底有鳴螿。
人家只在西林住，鷄犬聲中又夕陽。
蹋雪下雲居山宿崇壽寄草堂
作者：釋道璨
朝代：宋

別山三十年，見山雙眼碧。
山靈喜我來，一笑作戲劇。
縱橫萬花舞，變亂山顔色。
圭璧拔地起，自在羣玉國。
去興紛莫留，下足深沒膝。
凍合坡長短，石礙路剞側。
躋攀脚未穩，失勢落數尺。
平生江海屐，常患天地窄。
立處貴穩密，取道貴徑直。
只要緩步行，不在多用力。
祇以到爲期，半途肯休息。
須臾到山趾，坦途隨意適。
回看行路處，倚天立青壁。
極愛山上雲，長年抱幽石。
耐得許多清，一夜遥相憶。
迎晦靜湯先生
作者：釋道璨
朝代：宋

向來九虎守天關，已是無心便出山。
宇裏春風閒不得，又携桃李種人間。
送人之圓通
作者：釋道璨
朝代：宋

無數飛花舞曉風，天開二十五圓通。
要知門戶從何入，問取溪邊石耳峰。
送仙知客總侍者
作者：釋道璨
朝代：宋

對面相看千里隔，手持史君招隠檄。
一條拄杖兩人扶，面带東湖秋水碧。
口裏只安三寸匙，平生懶病無藥醫。
菜羹白飯隨處有，誰能辛苦貪住持。
向來春風滿兩手，如今零落能多少。
盡情包裹付二妙，散與青青湖上柳。
送奕上人
作者：釋道璨
朝代：宋

金華道人少而壯，學道苦心知趣向。
俊如秋鷹方振揚，快似馬駒絕超放。
無準軟頑癡絕癡，領過不消渠一狀。
前年相別五峯巔，今年相見松江上。
無影枝頭拾得春，要去北山呈伎倆。
北山老人眼𦞂癡，毒手惡拳難近傍。
跨門一機我識渠，脚跟定與三十棒。
送愿上人過雪竇兼呈弁山
作者：釋道璨
朝代：宋

去年無準死，今年癡絕喪。
二老百世師，一去空天壤。
玉磬與天球，滿耳皆新響。
堂堂萬鐘鼎，橫列乳峰上。
愿也天台來，雙眉擁青嶂。
要見乳峰人，不作行役相。
碧樹明秋花，吹香上藤杖。
長松四十圍，懸水一千丈。
到門相見時，爲我問無恙。
送東上人
作者：釋道璨
朝代：宋

上頭上面得人憎，少見生獰箇樣僧。
莫道無又輕放過，病來無力舉烏藤。
送松岡黄提幹
作者：釋道璨
朝代：宋

人物如公豈久淹，極和平處極森嚴。
無心爲祿長思去，直道從人肯避嫌。
學務躬行惟恐失，貧於未仕不言廉。
書邊大有閒田地，有口從今只學鉗。
送薛野鶴子侄過洛陽秋壑制使
作者：釋道璨
朝代：宋

笙鶴孤雲宿子圍，寫詩阿買已能詩。
舊時先友今誰貴，紅葉花開有牧之。
送西苑徑上人見深居馮常簿求寺記
作者：釋道璨
朝代：宋

西苑寶峰麓，占地寬一弓。
梵放殷青冥，與峰相長雄。
鬼域何方來，包舉歸提封。
樓鐘不敢鳴，僧趨鄰寺鐘。
徑也鐵石姿，直欲箋天公。
天高不可叫，虎豹守九重。
六年長安道，往來如飛蓬。
雲開日正杲，死草生華風。
青山復入手，盡埽狐兔蹤。
魚鼓發新響，松桂還舊容。
掘地尋泉源，鋤荒理菊叢。
桃李一家春，萬古無異宗。
玉色十丈煇，秀潤浄磨礱。
大書付誰氏，千載深居翁。
他年來讀碑，病眼摩朦朧。
爲碑三夕留，卧聽寒巖松。
送覃侍者住庵
作者：釋道璨
朝代：宋

門上書心字，窗上書心字。
長嘯住庵人，不知庵內事。
除却煨芋頭，無力收寒涕。
我觀從上來，懶瓚較些子。
君勿輕住庵，住庵不容易。
手中長柄鋤，上有千古意。
前山粟自鋤，後山禾自刈。
客來問有麽，牢把柴門閉。
送誠上人
作者：釋道璨
朝代：宋

長安城頭秋日黄，長安道上秋風凉。
游子念親從定起，一衲卷雲歸故鄉。
七月八月吳楚路，十里五里東南疆。
遥知子母相見處，籬落黄花吹晚香。
我母今年六十四，千丈白髮應滄浪。
石田茆屋歸未得，西山幾度明斜陽。
因送君行發深省，天地闊遠愁茫茫。
他年相尋君勿忘，楊柳當門水滿塘。
送開上人
作者：釋道璨
朝代：宋

道人家住廬山寺，信脚東游二千里。
三年飽喫浙西飯，不曾咬著浙西米。
大川惡拳打不活，石溪淺水浸不死。
自言辣手難近傍，祇有癡絕較些子。
要從窗下看廬山，歸卧溪聲山色裏。
了無玄字涴胸懷，肯將佛法掛唇齒。
漠漠重湖五老前，衮衮九江千嶂底。
空手携鋤種白石，赤脚提籃挈流水。
有問參尋事若何，向道今年秋芋多。
過桃花寺懷東叟
作者：釋道璨
朝代：宋

主人去後客來過，丹竈重重鎖薜蘿。
滿院碧桃花寂寞，春風不似舊時多。
過舅氏宅
作者：釋道璨
朝代：宋

牆頭楊柳老無枝，門外新泥淤舊泥。
因看兒童騎竹馬，憶曾隨母北歸時。
野水橫舟
作者：釋道璨
朝代：宋

望之一葉輕，即之萬鈞重。
天風吹不去，世波摇不動。
送盡千帆飛，濟川已無夢。
月冷蘋花秋，此興白鷗共。
釣臺
作者：釋道璨
朝代：宋

漢室興亡一聚塵，山河社稷幾翻新。
獨餘七里灘頭水，只屬嚴家不屬人。
釣雪
作者：釋道璨
朝代：宋

百尺竿頭一縷絲，沒提撕處急提撕。
離鈎三寸忽拋却，正是虛空粉碎時。
陪山泉登芝山和文正公舊韻
作者：釋道璨
朝代：宋

培塿視崔巍，眼高如許哉。
舉頭天在上，四面景皆來。
漸老成多病，看山又一回。
盡供詩世界，霽色爲君開。
陳了翁祠
作者：釋道璨
朝代：宋

一窗南日照芳祠，憂國空存兩鬢絲。
更化早知成紹述，平舟悔不用元龜。
雪菊
作者：釋道璨
朝代：宋

大雪凍不死，秋風吹不開。
許大天地間，受得一氣獃。
生意在根本，肯趁陽和回。
要從梅兄游，一笑霜雪堆。
六花已飛舞，槁悴如根荄。
下有返魂香，英英死不摧。
老仙造化手，妙處能奪胎。
喚醒萬黄金，桃李皆奴儕。
對花酌老仙，高致誰能陪。
東籬有佳人，萬些招不來。
題信國墨梅
作者：釋道璨
朝代：宋

太耐冰霜老玉關，北風滿面不知寒。
無邊生意天難泄，春色教人紙上看。
題和山推蓬看梅
作者：釋道璨
朝代：宋

沙頭寒聲入蘆葦，沙際暝烟濕微雨。
疎花明在樹梢頭，吟身卧在船蓬底。
相看一笑大江橫，白鳥不飛天似水。
逃禪英骨閟九原，褚郎有神呼得起。
倔强橫枝不受屈，玲瓏孤標浄如洗。
春風滿面吹不開，冰雪滿身凍不死。
歲寒心事誰得知，大似和山隠君子。
我有扁舟簑笠盟，落在吳頭并楚尾。
挑燈今夜不成眠，免得相尋來夢裏。
題善住閣
作者：釋道璨
朝代：宋

閣前溪水聲潺湲，閣後山色空巑岏。
取之不得舍不得，善住道人如是觀。
浩蕩春風滿天地，飛絮游絲無定處。
去無所至來無蹤，善住道人如是住。
有所住兮成守株，魚止濼兮鳥栖蘆。
無所住兮成漫浪，空中迹兮鏡中像。
道人一笑璨琳琅，住不住兮吾已忘。
閒倚闌干春晝長，眼看白鳥浮滄浪。
題於潜西菩兼山閣參寥受業
作者：釋道璨
朝代：宋

青山在屋頭，易見甚難識。
如玉有碎氣，如土有正色。
平生萬里眼，付此千丈壁。
雲行山欲動，雲深山更碧。
動止同一機，兼處貴自得。
心外無青山，身外無周易。
安得識山人，倚闌論未畫。
題會稽孫竹閣望梅亭
作者：釋道璨
朝代：宋

梅梁在屋東，梅溪在屋西。
舉頭東西望，古意入雙眉。
彼溺猶己溺，彼饑猶己饑。
皇皇聖人心，萬世同一機。
誠明與物欲，方寸分町畦。
火然而泉達，擴充無邊涯。
禹亦何人哉，勉之宜及時。
題水墨草蟲
作者：釋道璨
朝代：宋

蜻蜓低傍豆花飛，絡緯無聲抱竹枝。
憶得西湖烟雨裏，小園清曉獨行時。
題源虛叟廬山行卷
作者：釋道璨
朝代：宋

胸中有廬山，筆下有廬山。
窗下有廬山，眼中有廬山。
別山十七年，見山一日間。
韵險落鬼膽，語妙破天慳。
永懷看山人，恨不同躋攀。
摩挲青石硯，負山良厚顔。
天風幾時來，乘之欲西還。
題物初蕙蘭
作者：釋道璨
朝代：宋

花短秋意長，神清顔色少。
筆端有西風，國香來未了。
題饒德操關子長紫芝詩軸
作者：釋道璨
朝代：宋

郭家墓田土花碧，輪菌紫芝大盈尺。
淋浪雨淚種得成，不識春風生長力。
晴雲練練依遥岑，霽月烱烱懸崖陰。
苦心實竹誰賞識，青山重疊黄泉深。
兩翁落筆九天上，發煇潛德光千丈。
此卷長留天地間，靈芝萬古常無恙。
寄弟子慧山偈
作者：釋道瓊
朝代：宋

口觜不中祥老子，愛向叢林鼓是非。
分付雪峰山首座，爲吾痛罵莫饒伊。
頌古二首·其一
作者：釋道瓊
朝代：宋

掩耳不及忽雷奔，天低尺五雨傾盆。
葉隨流水歸何處，牛带寒鴉過別村。
頌古二首·其二
作者：釋道瓊
朝代：宋

捨筏懷兼濟，逢耕更問津。
卻將未歸意，說與欲行人。
偈頌二十二首·其一〇
作者：釋道生
朝代：宋

阿剌剌，快雨快晴天漸熱，看取而今甚時節。
了即萬法本來空，未了吾今爲君決。
偈頌二十二首·其一七
作者：釋道生
朝代：宋

雨雪落紛紛，簷頭水滴滴。
良哉觀世音，草裏跳不出。
跳不出，也大屈，水裏烏龜鑽鐵壁。
偈頌二十二首·其一三
作者：釋道生
朝代：宋

龜峰一訣，千聖罔測。
硬似泥團，爛如生鐵。
是何之訣，有口無舌。
偈頌二十二首·其一九
作者：釋道生
朝代：宋

平旦清晨三月朝，南山蒼翠插雲霄。
不須更覓西來意，窗外數聲婆餠焦。
偈頌二十二首·其一五
作者：釋道生
朝代：宋

浮雲散盡月當空，兔子懷胎産大蟲。
跳出風前弄牙爪，至今撼動廣寒宮。
偈頌二十二首·其一六
作者：釋道生
朝代：宋

兩曜劈箭急，一年彈指間。
始見大暑小暑，又是小寒大寒。
通身寒暑無回互，笑倒當年老洞山。
偈頌二十二首·其一四
作者：釋道生
朝代：宋

南邊是黑雲，今日應有雨。
宜麻宜豆，宜禾宜黍。
雖然歲稔年豐，粒粒幾多辛苦。
爲報參玄人，要須知落處。
偈頌二十二首·其七
作者：釋道生
朝代：宋

始見臘月初，立春又四日。
白日走波波，肚裏黑似漆。
擂鼓上堂來，一字說不出。
偈頌二十二首·其三
作者：釋道生
朝代：宋

飛金烏，走玉兔，閏月十日又過去。
無位真人不可尋，一夜霜風打門戶。
偈頌二十二首·其九
作者：釋道生
朝代：宋

時節循環四月一，大道何曾有得失。
夜來針眼魚兒，吞却新昌石佛。
阿呵呵，識不識，明眼衲僧跳不出。
偈頌二十二首·其二〇
作者：釋道生
朝代：宋

我佛生辰四月八，地涌金蓮隨步發。
天上天下獨稱尊，微妙真機俱漏泄。
雪山成道度衆生，四十九年無剩說。
滔滔苦海架舟航，杳杳昏衢懸日月。
文仲宣義濟陽公，曾向靈山蒙起莂。
示現人間長者身，日用機輪活鱍鱍。
一壽二富三康寧，總是前生修種得。
今生福上更增修，果報來生愈超越。
六門晝夜放毫光，萬罪紅爐飛片雪。
安然端坐白牛車，金鎖玄關盡透脫。
殊勝功德利無邊，宜爾子孫皆顯達。
自知作佛更無疑，何必當來問彌勒。
龜峰末後爲全提，鐵卵生兒樹上飛。
偈頌二十二首·其二一
作者：釋道生
朝代：宋

明星覷著眼睛枯，絕後何曾得再蘇。
堪笑堪悲緣底事，一年一度被茶糊。
偈頌二十二首·其二三
作者：釋道生
朝代：宋

年盡不燒錢，鼠穴被蛇穿。
直饒玄會得，對面隔西天。
偈頌二十二首·其二二
作者：釋道生
朝代：宋

弋陽溪上諸檀越，勇猛精進難比況。
年年歲歲入山來，總是如來親眷屬。
如來法身等虛空，隨彼願心而顯發。
譬如月輪出霄漢，照耀一切衆生前。
衆生性水無有邊，我此一月能普現。
水靜而清現全體，月非取水而遽來。
水動而濁無定光，月非捨水而遽去。
水有清濁有動靜，月無取捨無去來。
於無取捨去來中，不見清濁動靜相。
既無清濁動靜相，一一含攝無有餘。
我心佛心衆生心，心佛衆生本平等。
佛子當作如是觀，即獲世間諸利益。
偈頌二十二首·其五
作者：釋道生
朝代：宋

披毛带角入廛來，跳出馿胎墮馬胎。
佛手明明遮不得，從教平地起風雷。
偈頌二十二首·其六
作者：釋道生
朝代：宋

古帆高挂入曹源，雷動風行海嶽昏。
三十二峰親坐斷，一毛頭上定乾坤。
偈頌二十二首·其四
作者：釋道生
朝代：宋

一九與二九，相逢不出手。
巍巍不動尊，脚不離地走。
贈不欺信公監總餘杭建接待
作者：釋道生
朝代：宋

衲僧自有通人愛，笑捏空拳開接待。
十字縱橫古路頭，做成活計潑天大。
阿呵呵，也奇怪，是聖是凡俱捉敗。
接取一箇半箇來，要與叢林作殃害。
送聞兄持鉢
作者：釋道生
朝代：宋

聞聲悟道鳥投籠，祇麽無聞道未充。
和劍拂開慳悋穴，全身輥入是非叢。
脚頭脚尾無虛弁，山北山南有路通。
一笑歸來能事畢，真金百鍊見全功。
送觀禪客
作者：釋道生
朝代：宋

西淛江邊話別時，斷頭船子疾如飛。
白拈手裏分贓去，臨濟休誇小廝兒。
送道者幹瀾溪橋
作者：釋道生
朝代：宋

萬古瀾溪上，無風浪拍空。
路窮橋斷處，看子展神通。
送雪峰化主
作者：釋道生
朝代：宋

三毬輥動錯流傳，大用何曾得現前。
千五百僧無頓放，累人走得脚皮穿。
題廬山圓通
作者：釋道生
朝代：宋

水聲山色裏，猿嘯月明天。
喚作圓通境，更參三十年。
題廬山楞伽院
作者：釋道生
朝代：宋

蘇內翰木三五筆，李夫人竹一二竿。
會得楞伽印心法，不應來作畫圖看。
題烈山
作者：釋道生
朝代：宋

舟船來往此登臨，酹酒燒錢慮轉深。
大抵人心自巇嶮，心空山嶽自平沈。
題長干塔
作者：釋道生
朝代：宋

舍利無端應念來，浮圖平地擁崔嵬。
當年不假金鎚力，爭得光明耀九垓。
□因從台駕隨侍□□（政）□（道）□（舍）□道真等七人就三危聖王寺□安下霸道場記□（維）□（天）□（福）十五年五月八日遊記之耳
作者：釋道真
朝代：宋

三危山內枲世□（賢），結此道場下停□（閑）。
侍送門人往不絕，聖是山谷水未寬。
一旬之間僧久住，感動山神賜霜樹。
□值牟尼□（威）力重，此山本□住□（僧）□（田）。
依韻
作者：釋道真
朝代：宋

白壁雖然好丹青，無簡迷愚難悟醒。
縱有百般僧氏巧，也有文徒書號名。
空留佳妙不題宣，却入五趣陷塵境。
唯報往來遊觀者，起聽前詞□□□。
偶因團聚思想仙巖詣就觀瞻龕龕禮謁推砂掃窟之次忽睹南大像北邊一所古窟摧殘歲久毀壞年深去戊申歲末發其心願至己酉歲中方乃修全以咨推砂掃窟崇飾功德所申意者先奉爲龍天〔八〕部擁護河湟梵釋四王安人靜塞伏願當今帝主永坐蓬萊十道爭欽八方慕化次爲我府主令公長隆寶位命壽延年爲絕塞之人王作蒼生之父母榮同舜日化布堯時繼葉臨人承桃秉世觀音院主道真等十人悟四大而無實睹丘井以懸騰慮□地以火風恐强象而煎逼道真等唯見牛車火宅空然勸時侶發無上之善心誓堅修於勝果今因作罷略述數行拙解舖舒用留於壁余才虧翰墨學寡三墳不但荒蕪輒成短句
作者：釋道真
朝代：宋

人生四大惣是空，何箇不覓出煩籠。
造罪人多作福少，所以衆生長受窮。
堅修苦行仍本分，禁戒奢華並不同。
今生努力懃精練，冥路不溺苦海中。
日逐持經强發願，弘道迴去莫難逢。
唯報往來游禮者，這迴巡謁一層層。
偶因閑日家事無牽蒙王氏以呼招乃書題於窟記伏見僧俗等五人箇箇苦行不異檀特山邊各各談空有似釋迦園內且曹都頭門傳閥閱帝子王孫衣上惹勳郁之香顔前棐桃花之色念讓寶之存寶行越前賢思知足而常足來救善友聽經不倦制意馬以停𧬊戀寂有誠撥心燈而更耀既有斯願必上羊車更多奇功興譽不盡輒上詩一首
作者：釋道真
朝代：宋

譙國門傳縉以紳，善男子即是帝王孫。
文商碑背題八字，武盛弓弦重六鈞。
既出四門觀生老，便知六賊不相親。
夜迶將心登峻嶺，心定菩提轉法輪。
某又述
作者：釋道真
朝代：宋

白壁從來好丹青，無知箇箇亂題名。
三塗地獄交誰忍，十八湔銅灌一瓶。
鎸龕必定添福利，鑿壁多層證無生。
唯報往來遊翫者，輒莫於此騁書題。
某又述
作者：釋道真
朝代：宋

能持凈意作□家，解駕牛羊白鹿車。
嫌闌砌前栽樹少，怕空不種後園花。
菩提上□因修得，佛果無生證有涯。
此處涅盤觀境□，自然捷路到龍花。
偃松
作者：釋道章
朝代：宋

得地久蟠踞，參天多晦冥。
月通深夜白，雪壓歲寒青。
獨擁虬腰大，疑聞雨甲腥。
深根動坤軸，蕭瑟挂疏星。
句
作者：釋道臻
朝代：宋

疑君魂夢在清都。
丹丘道中寄錢大資二首·其一
作者：釋道舉
朝代：宋

谿橋人度柳青葱，困卧羈孤雪鬢翁。
鷺宿煙沙晴復暖，雞鳴茅店雨連風。
早年史冊書名節，晚歲燕然妙勒功。
急詔鳳池歸去客，紫宸殿後看鞓紅。
丹丘道中寄錢大資二首·其二
作者：釋道舉
朝代：宋

向來湯餠潑油葱，思舊所懷惟此翁。
日暮樓邊梅子雨，夜凉亭下藕花風。
凌煙晉室謝文靖，陰德唐朝徐有功。
二十年間蓮社客，酡顔不是少時紅。
臞菴·其一
作者：釋道舉
朝代：宋

竹裏蓬茅掩棘扉，主人詩瘦带寬圍。
種成苜蓿先生飯，製就芙蓉隠者衣。
柳絮春江魚婢至，荻花秋渚雁奴歸。
小溪短艇能容我，先向溪隈築釣磯。
臞菴·其二
作者：釋道舉
朝代：宋

谿南谿北繞清漪，舍後舍前圍短籬。
九九算來成底夢，休休歸去復何疑。
添丁見客走賒酒，阿買能書供賦詩。
丘壑政非公子事，綺紈當預少年知。
偈二首·其一
作者：釋道英
朝代：宋

南北東西住險巘，古巖寒桂冷依依。
無人到我經行地，明月清風擬付誰。
偈二首·其二
作者：釋道英
朝代：宋

每把葫蘆椀放欹，從教天下浪猜疑。
秋風擺落園林後，始信寒松格不卑。
偈一首
作者：釋道行
朝代：宋

溪聲廣長舌，山色清凈身。
八萬四千偈，明明舉似人。
偈十首·其一〇
作者：釋道行
朝代：宋

依經解義，三世佛冤。
離經一字，即同魔說。
偈十首·其九
作者：釋道行
朝代：宋

問問不差，答答不錯。
問答去來，龜毛兔角。
偈十首·其二
作者：釋道行
朝代：宋

車不橫推，理無曲斷。
若是此花，佛與帝釋。
偈十首·其五
作者：釋道行
朝代：宋
体裁：偈颂

一不成，二不是。三不定，四不可。拗折弓箭，踏翻射垛。
偈十首·其八
作者：釋道行
朝代：宋

從上宗門事，直是少時輩。
兔子不喫窼邊草，象王走入野狐隊。
若是少林禪，達磨自不會。
爲甚如此，苦瓠苦連根，甜苽甜徹蒂。
偈十首·其六
作者：釋道行
朝代：宋

狗子佛性無，韶石不相辜。
爲君重決破，秋至雁銜蘆。
臨終偈
作者：釋道行
朝代：宋

識則識自本心，見則見自本性。
識得本心本性，正是宗門大病。
贈禪者
作者：釋道行
朝代：宋

句下出諸礙，翻身古劍寒。
欲明如上事，須是髑髏乾。
贊佛眼和尚
作者：釋道行
朝代：宋

因我得禮你，玄沙出窼臼，龍門與薦燈後。
咄！。
頌二首·其一
作者：釋道行
朝代：宋

我不會兮不如你，達磨當門缺兩齒。
滿堂無限白蘋風，明明不自秋江起。
頌二首·其二
作者：釋道行
朝代：宋

我不會兮不如你，堪笑千花生碓觜。
善財謾說百城游，何曾踏着自家底。
頌古三首·其一
作者：釋道行
朝代：宋

紫羅抹額繡腰裙，傾國風流宛勝秦。
玉笛插藏人不見，夜深吹起鳳樓春。
頌古三首·其三
作者：釋道行
朝代：宋

白雲山出復山沒，寒澗日西還日東。
長老不歸予又去，唯留蘿月與松風。
頌古三首·其二
作者：釋道行
朝代：宋

不於三界現身意，誰謂維摩談不二。
山空晝永鳥無聲，春光不在千花裏。
頌古五首·其一
作者：釋道行
朝代：宋

西天屠子氣雄豪，欺負神洲罪莫逃。
武帝當頭輕一拶，果然提起活人刀。
頌古五首·其三
作者：釋道行
朝代：宋

一語離窼窟，千生出蓋纏。
夜來風雪惡，木折古巖前。
頌古五首·其二
作者：釋道行
朝代：宋

不是風幡動，天生李老君。
出胎頭上髪，寸寸白如銀。
頌古五首·其五
作者：釋道行
朝代：宋

生死自憐同室穴，因何中路隔關山。
一朝忽得親兒證，趯踏方知蓋覆難。
頌古十七首·其一
作者：釋道行
朝代：宋

枯樹雲充葉，凋梅雪作花。
擊桐成木響，蘸雪喫冬瓜。
長天秋水，孤鶩落霞。
頌古十七首·其一〇
作者：釋道行
朝代：宋

因我得禮你，崑崙臥潭底。
雖然浪拍天，身上無滴水。
頌古十七首·其一一
作者：釋道行
朝代：宋

新年佛法晢真風，笑殺街頭賀歲翁。
三級浪高何處去，謾將雙劍定雌雄。
頌古十七首·其一七
作者：釋道行
朝代：宋

江南江北勿同倫，疑了還疑笑殺人。
誰信一盤油煠底，古今塞斷是非門。
頌古十七首·其一三
作者：釋道行
朝代：宋

棒下血淋淋，真鍮不博金。
鴛鴦親繡出，休更覓金針。
頌古十七首·其一二
作者：釋道行
朝代：宋

古人一莫，切忌啗啄。
臨濟權寄庫，德山頓蕭索。
截斷佛祖機關，顯出頂門一著。
子細審思量，分明欠一著。
頌古十七首·其一五
作者：釋道行
朝代：宋

門前石塔子，八白與九紫。
方道既分明，免被巡官使。
頌古十七首·其一六
作者：釋道行
朝代：宋

堂堂白日上刀梯，任是崑崙眼亦迷。
多謝門前案山子，春來秋去泄天機。
頌古十七首·其一四
作者：釋道行
朝代：宋

如何是佛，口是禍門。
一錢不直，賣與買人。
頌古十七首·其七
作者：釋道行
朝代：宋

土埋處處鐵菱角，半夜經由未覺難。
於曉嶺根傷中倒，方知行過鐵門關。
頌古十七首·其三
作者：釋道行
朝代：宋

用盡自己心，笑破他人口。
八角磨盤空裏走，金毛師子變作狗。
頌古十七首·其九
作者：釋道行
朝代：宋

天生白額南山虎，牙爪曾當八面風。
月落三更穿市過，癡人投曉覓行蹤。
頌古十七首·其五
作者：釋道行
朝代：宋

不立孤危機本峻，趙州老子玉無瑕。
當頭指出殿裏底，剗盡茫茫眼裏花。
頌古十七首·其八
作者：釋道行
朝代：宋

蒼龍带雨離深洞，彩鳳啣花入帝關。
一句古今無滲漏，祖師不在東西山。
頌古十七首·其六
作者：釋道行
朝代：宋

趙州放下著，碓觜忽生花。
雖然無一事，驗盡當行家。
頌古十七首·其四
作者：釋道行
朝代：宋

趙州庭前柏樹子，崑崙眼睛如點漆。
笑他法眼謗先師，覺公心苦口如蜜。
送道友
作者：釋道謙
朝代：宋

二三尺雪山藏路，一兩點花春到梅。
將此贈君持不去，請君收拾早歸來。
頌古七首·其一
作者：釋道謙
朝代：宋

賢聖劫來未曾殺，而今斷這一刀休。
果然葛怛胸中落，笑殺靈山老比丘。
頌古七首·其七
作者：釋道謙
朝代：宋

太平時節歲豐盈，旅不赍糧戶不扃。
官路無人夜無月，唱歌歸去恰三更。
頌古七首·其三
作者：釋道謙
朝代：宋

浩浩長江際碧空，片帆高挂便乘風。
快哉不費纖毫力，萬里家鄉咫尺通。
頌古七首·其二
作者：釋道謙
朝代：宋

四箇沒意智漢，做處總無畔岸。
一狀領過階前，與伊據款結案。
頌古七首·其五
作者：釋道謙
朝代：宋

賣盡田園徹骨貧，不知何處可容身。
樓頭浪蕩無拘檢，鐵笛橫吹過洞庭。
頌古七首·其六
作者：釋道謙
朝代：宋

華嶽三峰翠插天，上頭無路可躋攀。
不知誰有神仙手，折取峰頭十丈蓮。
頌古七首·其四
作者：釋道謙
朝代：宋

誰家飯挂空梁，指與小兒令看。
解開即是灰囊，當下命根便斷。
偈二首·其一
作者：釋道閑
朝代：宋

全機敵勝，猶在半途。
啐啄同時，白雲萬里。
纔生朕兆，已落二三。
不露鋒鋩，成何道理。
誣人之罪，以罪加之。
偈二首·其二
作者：釋道閑
朝代：宋

蕩蕩無迂曲，明明透古今。
曉雲籠碧岫，殘葉落疏林。
脫體全收放，當堂定淺深。
饒君親薦得，未是我智音。
頌古二首·其一
作者：釋道閑
朝代：宋

雪壓怪松露，風高野渡橫。
將謂衆生苦，更有苦衆生。
頌古二首·其二
作者：釋道閑
朝代：宋

相見不須嗔，君窮我亦貧。
謂言侵早起，更有夜行人。
偈三首·其一
作者：釋道震
朝代：宋

白雲深覆古寒巖，異草靈花彩鳳銜。
夜半天明日當午，騎牛背面着靴衫。
偈三首·其三
作者：釋道震
朝代：宋

石人問枯椿，何時汝發華。
枯椿怒石人，何得口吧吧。
石人呵呵笑，枯椿吐異葩。
紅霞輝玉象，白玉碾金沙。
借問通玄士，何人不到家。
偈三首·其二
作者：釋道震
朝代：宋

眼見色時耳便聾，耳聞聲處眼無功。
朝來不耐靈禽報，樹上楊梅似火紅。
插鍬井頌
作者：釋道震
朝代：宋

盡道溈山父子和，插鍬猶自带干戈。
至今一井如明鏡，時有無風匝匝波。
臨終頌
作者：釋道震
朝代：宋

吾年八十三，隨順世言談。
不落思量句，誰人共我參。
偈七首·其五
作者：釋道顔
朝代：宋

客舍久留連，家鄉夕照邊。
簷懸三月雨，水沒兩湖蓮。
鑊漏燒燈盞，柴生滿竈煙。
已忘南北念，入望盡平川。
偈七首·其四
作者：釋道顔
朝代：宋

去年寒食後，今年寒食前。
日日是好日，不是正中偏。
明道
作者：釋道顔
朝代：宋

心如牆壁眼如眉，月餌煙蓑下釣磯。
湛湛寒光凝一片，波瀾不犯取魚歸。
示衆·其一
作者：釋道顔
朝代：宋

無用頑皮作氣毬，誰人趯得上高樓。
如今潦倒渾無力，輥得行時即便休。
示衆·其二
作者：釋道顔
朝代：宋

磐陀石上共安居，水遠山高一事無。
唯有多情峰頂月，夜深移影到階除。
與洞照禪人
作者：釋道顔
朝代：宋

拔出趙州舌頭，去卻當門荆棘。
歸家倒臥橫眠，冷笑奔南走北。
贊達磨
作者：釋道顔
朝代：宋

五乳峰前，九年冷坐。
孤風絕攀，名不敢涴。
斷臂嗣芳，賤賣滯貨。
螟蛉有子，負之蜾蠃。
即說呪曰，類我類我。
頌一首
作者：釋道顔
朝代：宋

喚似一物非他物，天上天下出還沒。
道是無來常現前，道是有來尋不得。
說有說無俱妄想，長安大道平如掌。
昨夜清寒驚覺時，手爪元來會抓癢。
頌古·其一
作者：釋道顔
朝代：宋

是非海裏橫身人，豺虎群中自在行。
莫把是非來辨我，平生穿鑿不相關。
頌古·其一〇
作者：釋道顔
朝代：宋

世路風波不見君，一回見面一傷神。
水流花落知何處，洞中桃源別是春。
頌古·其一〇〇
作者：釋道顔
朝代：宋

綿州附子漢州薑，最好沉黎出麝香。
魯子師僧才一嗅，鼻頭裂破眼睛黄。
頌古·其一〇一
作者：釋道顔
朝代：宋

十年海上覓冤讎，不得冤讎未肯休。
芍藥花開菩薩面，椶櫚葉散夜叉頭。
頌古·其一〇三
作者：釋道顔
朝代：宋

大海波濤淺，小人方寸深。海枯終見底，人死不知心。
頌古·其一〇九
作者：釋道顔
朝代：宋

破瓶豈復作瓶事，焦種不應生孽芽。
如彼虛空盤大子，毛輪垂髪翳開花。
頌古·其一〇八
作者：釋道顔
朝代：宋

鵠白烏本玄，松直棘自曲。
清凈比丘僧，卻須入地獄。
頌古·其一〇四
作者：釋道顔
朝代：宋

鐘穀不生豆苗，蒸砂豈能成飯。
大通智勝如來，一個擔板底漢。
頌古·其一一
作者：釋道顔
朝代：宋

有句無句藤倚樹，元原白飯用米做。
高樓吹笛柳如煙，滿地春風落飛絮。
頌古·其一七
作者：釋道顔
朝代：宋

大悲觀音開正面，官不容針通一線。
鼠拽葫蘆有底忙，鬼爭漆桶無人頌。
頌古·其一九
作者：釋道顔
朝代：宋

面門出入見還難，無位真人只尺間。
去路一身輕似葉，高名千古重如山。
頌古·其一二
作者：釋道顔
朝代：宋

無尾大蟲難傍近，近前便是傷人命。
除非自解據號頭，自然頭正尾亦正。
頌古·其一五
作者：釋道顔
朝代：宋

大唐國內無禪師，禮拜歸堂更不疑。
堪笑河陽新婦子，不如臨濟小廝兒。
頌古·其一六
作者：釋道顔
朝代：宋

一喝喝上四禪天，臨濟元來不會禪。
盡道朝陽生戶外，不知夜月落階前。
頌古·其七〇
作者：釋道顔
朝代：宋

鋸解秤槌渾似鐵，大愚老子重饒舌。
水流澗下太忙生，雲在嶺頭閑不徹。
頌古·其七一
作者：釋道顔
朝代：宋

一陣狂風驟雨來，卻於古廟且閑隈。
雖然打入鬼窟裏，吞炭藏身又一回。
頌古·其七七
作者：釋道顔
朝代：宋

只要拔榍抽釘，爲人解粘去縛。
如何洞山老人，先自藤蛇繞腳。
頌古·其七九
作者：釋道顔
朝代：宋

快騎駿馬上高樓，南北東西得自由。
最好腰纏十萬貫，更來騎鶴下揚州。
頌古·其七二
作者：釋道顔
朝代：宋

盡道親曾相見來，依前還是狗來腮。
好將大棒驀頭榍，貴得盲人便眼開。
頌古·其七五
作者：釋道顔
朝代：宋

桃花尋劍客，不語笑春風。
白頭歸未得，家住海門東。
頌古·其七八
作者：釋道顔
朝代：宋

官路無人觸自行，兩家公驗甚分明。
路傍偷販私鹽客，草裏蹲身過一生。
頌古·其三
作者：釋道顔
朝代：宋

海水翻空滾底流，魚龍蝦蟹信沉浮。
可憐金色頭陀子，直至如今笑未休。
頌古·其三〇
作者：釋道顔
朝代：宋

天子居鬧市裏，老僧在百草頭。
擺手御街來往，不怕巡火所由。
頌古·其三一
作者：釋道顔
朝代：宋

平生侍奉老師，全無些子氣息。
佛法妙性天機，一字教他不得。
頌古·其三七
作者：釋道顔
朝代：宋

大地是眼何處屙，天下不柰雪老何。
趙州寄箇鍬子去，方得此話圓堶堶。
頌古·其三三
作者：釋道顔
朝代：宋

金佛木佛泥佛，度爐度水度火。
盡入趙州紅爐，烈焰光中煅過。
一聲白雪陽春，萬古無人能和。
頌古·其三九
作者：釋道顔
朝代：宋

袖頭打領無添減，腋下剜襟有短長。
大庾嶺頭一尊佛，疏山兩度放毫光。
頌古·其三二
作者：釋道顔
朝代：宋

宣德門前過，回頭便招禍。
若要無事時，且歸屋裏坐。
頌古·其三五
作者：釋道顔
朝代：宋

鎮州出大蘿蔔頭，師資道合有來由。
觀音院裏安彌勒，東院西邊是趙州。
頌古·其三八
作者：釋道顔
朝代：宋

一縫分明在，當頭下手難。
饒君釘鉸得，終是不圓全。
頌古·其三六
作者：釋道顔
朝代：宋

有佛之處不得住，無佛之處急走過。
三千里外摘楊花，他日歸來舉似我。
頌古·其三四
作者：釋道顔
朝代：宋

半夜墨漆黑，捉得一個賊。
點火照來看，元是王大伯。
頌古·其九
作者：釋道顔
朝代：宋

江西一喝動乾坤，大用全機是滅門。
三日耳聾風過樹，累他黄檗喪兒孫。
頌古·其九〇
作者：釋道顔
朝代：宋

楊岐老人瑣口訣，萬里長城一條鐵。
斫牌禪客如到來，不動金槌腦門裂。
頌古·其九一
作者：釋道顔
朝代：宋

三腳驢子忒曬好，長放後園教喫草。
等閑牽出向人前，踢倒湖南瞎長老。
頌古·其九七
作者：釋道顔
朝代：宋

時時日日，日日時時。
七顛八倒，孰是孰非。
頌古·其九三
作者：釋道顔
朝代：宋

後園驢喫草，莫隨言語討。
跳上驀腰騎，來往長安道。
頌古·其九二
作者：釋道顔
朝代：宋

廬陵米價少知音，佛法商量古到今。
繡出鴛鴦任人看，無端須要覓金針。
頌古·其九五
作者：釋道顔
朝代：宋

從來五逆怕聞雷，不似大蟲看水磨。
孤峰頂上要同行，十字街頭還共坐。
頌古·其九八
作者：釋道顔
朝代：宋

猛虎當路坐，游魚腳底過。
不學紫胡老，便打劉鐵磨。
頌古·其九六
作者：釋道顔
朝代：宋

的的當陽句，明明箭後路。
著靴人喫肉，赤腳人趁兔。
頌古·其九四
作者：釋道顔
朝代：宋

小魚吞大魚，門上釘桃符。
邪魔俱不入，佛法也消除。
頌古·其二〇
作者：釋道顔
朝代：宋

洗腳處更不安排，側聆時非是啗啄。
趙州臨濟二老人，相見何曾不注腳。
頌古·其二七
作者：釋道顔
朝代：宋

眼中見慣是尋常，又不驚人又久長。
留得寒窗夜來月，三更依舊照茅堂。
頌古·其二三
作者：釋道顔
朝代：宋

茱萸這裏無一滴，趙老無言便走去。
春去秋來三百年，拄杖至今猶靠壁。
頌古·其二六
作者：釋道顔
朝代：宋

劈回三拳，連腮七掌。
盡大地人，不知痛癢。
頌古·其二四
作者：釋道顔
朝代：宋

殿上喚來先應喏，不知業識太茫茫。
雖然功德已成就，爭柰當初不放光。
頌古·其五
作者：釋道顔
朝代：宋

少室山前風過耳，九年人事隨流水。
若還不是弄潮人，切須莫入洪波裏。
頌古·其五〇
作者：釋道顔
朝代：宋

法戰從來許克賓，掣旗奪鼓兩分明。
直須盡法方無媿，老漢他年要話行。
頌古·其五一
作者：釋道顔
朝代：宋

紫羅帳裏撒真珠，禪客相承總掠虛。
拍手呵呵開口笑，釋迦彌勒是他奴。
頌古·其五七
作者：釋道顔
朝代：宋

三十年前此寺遊，木蘭花發院新修。
如今再到經行處，樹老無花僧白頭。
頌古·其五三
作者：釋道顔
朝代：宋

人貧多智短，馬瘦見毛長。
獨宿雙峰寺，同焚一炷香。
頌古·其五九
作者：釋道顔
朝代：宋

睦州只受錐頭利，這僧不見鑿頭方。
直鐃轉得百千藏，這般供養也尋常。
頌古·其五二
作者：釋道顔
朝代：宋

單刀直入更休論，擬議之間賓主分。
不是放他旻德過，須知興化棒頭明。
頌古·其五八
作者：釋道顔
朝代：宋

電火光中休草草，劍輪鋒上莫忉忉。
等閑卻放全身入，終不當頭犯一毫。
頌古·其五六
作者：釋道顔
朝代：宋

錦鱗透網欲吞舟，一向衝波逆水流。
卻被漁翁閑引釣，隨波逐浪共悠悠。
頌古·其五四
作者：釋道顔
朝代：宋

南泉不指凈缾，隱峰何曾瀉水。
從教打瓦鑽龜，佛法不在這裏。
頌古·其八
作者：釋道顔
朝代：宋

胡亂三十年，不少鹽與醤。
江西馬大師，南嶽讓和尚。
頌古·其八〇
作者：釋道顔
朝代：宋

稽首兩足尊，瞻仰不暫捨。
眉間白毫光，照耀大千界。
頌古·其八一
作者：釋道顔
朝代：宋

到老不曾開話路，臨行回首卻叮嚀。
深深海底猶嫌淺，直向金剛水際行。
頌古·其八三
作者：釋道顔
朝代：宋

南無觀世音菩薩，補陀巖上紅蓮舌。
不知成佛是何時，打刀須用幷州鐵。
頌古·其八九
作者：釋道顔
朝代：宋

世間名利閑榮辱，雲雨紛紛手翻覆。
悲歌相繼不堪論，棒頭無眼黄粱熟。
頌古·其八五
作者：釋道顔
朝代：宋

若知天地本同根，終不應來更問人。
卻得南泉親指似，等閑花發夢中春。
頌古·其八八
作者：釋道顔
朝代：宋

掌中擎白日，舌上覆金錢。
壁立爭千仞，毫光徹梵天。
頌古·其八六
作者：釋道顔
朝代：宋

盲聾喑啞接不得，玄沙枉費閑心力。
扁鵲盧醫拱手歸，三人俱是膏盲疾。
頌古·其八四
作者：釋道顔
朝代：宋

二乘菩薩何年盡，諸佛凡夫早晚休。
世情但將公道斷，人心難似水長流。
頌古·其六〇
作者：釋道顔
朝代：宋

作家相見終不錯，兩兩同時看啐啄。
喝下雖然賓主分，爭如普化搖鈴鐸。
頌古·其六一
作者：釋道顔
朝代：宋

慺㦬須要逞聰明，金榜何曾得掛名。
捋下幞頭歸去也，莫騎驢子傍人門。
頌古·其六七
作者：釋道顔
朝代：宋

赤身挨白刃，死中還得活。
一箭自迷蹤，萬車皆喪轍。
頌古·其六三
作者：釋道顔
朝代：宋

棒頭瞎卻一城人，三聖撩地保壽瞋。
正令只堪提一半，一盲引得衆盲行。
頌古·其六九
作者：釋道顔
朝代：宋

一念不起須彌山，翻著襴衫退步看。
直上拄天下拄地，言前薦得也顢頇。
頌古·其六六
作者：釋道顔
朝代：宋

阿家新婦兩同條，只尺家鄉路不遙。
可笑騎驢覓驢者，一生錯認馬鞍橋。
頌古·其六四
作者：釋道顔
朝代：宋

近在口皮邊，遠過河沙國。
世間多少人，不得油糍喫。
頌古·其四
作者：釋道顔
朝代：宋

迷悟髑髏前，徒勞更舉鞭。
只持雞狗戒，不學祖師禪。
頌古·其四一
作者：釋道顔
朝代：宋

鐘未鳴，鼓未響，依前托鉢歸方丈。
德山不會末後句，巖頭密意誰相亮。
只得三年也大奇，留與諸門作榜樣。
頌古·其四七
作者：釋道顔
朝代：宋

舉起竹篦子，如何便道家。
秘魔巖不會，隨後便擎叉。
頌古·其四三
作者：釋道顔
朝代：宋

棒下真鍮不博金，德山徹底老婆心。
後人只看波濤湧，不見龍王宮殿深。
頌古·其四九
作者：釋道顔
朝代：宋

霹靂驚天地，那容掩耳聽。
須知興化老，一半是人情。
頌古·其四二
作者：釋道顔
朝代：宋

七條披向鐘聲上，徧界難藏比丘相。
若以色見音聲求，迦葉師兄是虛妄。
頌古·其四五
作者：釋道顔
朝代：宋

網中跳出便飛騰，好箇天然俊衲僧。
何似當初未入網，悟來方始是知音。
頌古·其四八
作者：釋道顔
朝代：宋

一主人公死，一主人公活。
若解弄精魂，兩頭皆透脫。
頌古·其四六
作者：釋道顔
朝代：宋

貍奴白牯念摩訶，爭似南泉打粥鍋。
雖然佛法無多子，天下叢林不柰何。
頌古·其四四
作者：釋道顔
朝代：宋

百丈野狐，塞雁銜蘆。
李廣神箭，張顛草書。
頌古七十六首·其一
作者：釋道顔
朝代：宋

老胡不免出胞胎，也解人前恁麽來。
指地指天稱第一，衆生四十九年災。
頌古七十六首·其一一
作者：釋道顔
朝代：宋

二祖當年立少林，滿庭積雪到腰深。
叉手當胸無一事，不求不覓不安心。
頌古七十六首·其一八
作者：釋道顔
朝代：宋

一道如弦直，心親手更親。
箭穿紅日影，方是射鵰人。
頌古七十六首·其一六
作者：釋道顔
朝代：宋

剔起便行三萬里，只今休去八千年。
分明更爲從頭舉，一任諸方取次傳。
頌古七十六首·其七
作者：釋道顔
朝代：宋

入林不動草，入水不動波。
鑊湯無冷處，合眼跳黄河。
頌古七十六首·其三
作者：釋道顔
朝代：宋

月裏姮娥不畫眉，只將雲霧作羅衣。
不知夢逐青鸞去，猶把花枝蓋面歸。
頌古七十六首·其三二
作者：釋道顔
朝代：宋

得入門，在門外。
說向人，人不會。
更高聲，我耳背。
頌古七十六首·其三五
作者：釋道顔
朝代：宋

百年三萬六千日，一日朝昏十二時。
使殺老僧渾不管，不知鬧裏有誰知。
頌古七十六首·其三四
作者：釋道顔
朝代：宋

老僧正在東司上，不將佛法爲人說。
一般屎臭旃檀香，父子之機俱漏泄。
頌古七十六首·其二一
作者：釋道顔
朝代：宋

四海狼煙靜，中原信息通。
罷拈三尺劍，休弄一張弓。
頌古七十六首·其二五
作者：釋道顔
朝代：宋

若謂平常心是道，枝蔓向上更生枝。
貼肉汗衫如脫了，喚來眼上與安眉。
頌古七十六首·其五
作者：釋道顔
朝代：宋

舉手攀南斗，翻身倚北辰。
出頭天外看，誰是我般人。
頌古七十六首·其五〇
作者：釋道顔
朝代：宋

年來萬事總成魔，老去閑添白髪多。
道泰不傳天子令，時清休唱太平歌。
頌古七十六首·其五一
作者：釋道顔
朝代：宋

大死底人還卻活，不許夜行投明到。
陳州人出許州門，翁翁八十重年少。
頌古七十六首·其五七
作者：釋道顔
朝代：宋

萬事由王老師，樹子未屬你在。
廣額屠兒成佛，二祖大師償債。
頌古七十六首·其五九
作者：釋道顔
朝代：宋

不用唐言譯，休將梵語傳。
摩醯首羅眼，對面隔西天。
頌古七十六首·其五二
作者：釋道顔
朝代：宋

乾峰不用指陳，雲門休打骨董。
自然東海鯉魚，築著帝釋鼻孔。
頌古七十六首·其五五
作者：釋道顔
朝代：宋

不踏門前路，春歸又一年。
落花紅滿地，芳草碧連天。
頌古七十六首·其五六
作者：釋道顔
朝代：宋

利刀自斷命根，不要依草附木。
若有一法與人，永入拔舌地獄。
頌古七十六首·其六三
作者：釋道顔
朝代：宋

風頭稍硬難安立，暖氣纔通瞌睡來。
卻笑明招閑費力，無端兩處強差排。
頌古七十六首·其四
作者：釋道顔
朝代：宋

拄杖頭邊無孔竅，大千沙界猶嫌小。
毗婆尸佛早留心，直至而今不得妙。
頌古七十六首·其四〇
作者：釋道顔
朝代：宋

主賓都落第三機，陣陣開旗不展旗。
石火光中分勝負，倒騎鐵馬上須彌。
頌古七十六首·其四五
作者：釋道顔
朝代：宋

敢保老兄猶未徹，玄沙之言何太切。
君看陌上桃花紅，盡是離人眼中血。
頌古二十首·其一
作者：釋道顔
朝代：宋

七處徵心款便成，推窮尋逐按分明。
都緣家賊難防備，撥亂乾坤見太平。
頌古二十首·其一〇
作者：釋道顔
朝代：宋

香嚴上樹口啣枝，手不攀枝腳纍垂。
纔開口，咦不答也，又相違。
未上樹時道將來，金剛寶劍頂門揮。
頌古二十首·其一一
作者：釋道顔
朝代：宋

六門曉夜任開張，家賊難防事可傷。
識得家親恩愛斷，更無一物獻尊堂。
頌古二十首·其一七
作者：釋道顔
朝代：宋

聞聲見色非聞見，見色聞聲是見聞。
欲得不招無間業，莫謗如來正法輪。
頌古二十首·其一三
作者：釋道顔
朝代：宋

不肯宗師滿大唐，羅山禮拜錯商量。
洞山無佛人難措，慚愧巖頭口放光。
頌古二十首·其一九
作者：釋道顔
朝代：宋

聞丙丁童子來求火，南方丙丁又屬火。
按劍宗師奈若何，是君心下意不過。
頌古二十首·其一二
作者：釋道顔
朝代：宋

赤骨力寸絲不掛，凈倮倮兮赤灑灑。
浴出低頭滿面慚，爲我說時定相罵。
頌古二十首·其一五
作者：釋道顔
朝代：宋

門外依然雨滴聲，萬般巧說爭如實。
平生心膽向人傾，相見還同不相識。
頌古二十首·其一六
作者：釋道顔
朝代：宋

將謂衆生苦，更有苦衆生。
相見易得好，共住難爲人。
頌古二十首·其一四
作者：釋道顔
朝代：宋

因我得禮你，窮源須到底。
九九八十一，閻羅王是鬼。
頌古二十首·其七
作者：釋道顔
朝代：宋

七處精研一妄心，更隨三業殺盜婬。
身心不是閑家具，前箭猶輕後箭深。
頌古二十首·其三
作者：釋道顔
朝代：宋

明暗色空不可還，不可還者絕躋攀。
夾截虛空成畔岸，一重水隔一重山。
頌古二十首·其九
作者：釋道顔
朝代：宋

清凈本然徧法界，山河大地即皆現。
性覺必明認影明，眼耳便隨聲色轉。
頌古二十首·其二
作者：釋道顔
朝代：宋

三十二應不思議，十四無畏如流水。
男子身中入定時，女子身中從定起。
頌古二十首·其二〇
作者：釋道顔
朝代：宋

聞三腳驢子弄蹄行，兩浙江南秋復熱。
西北風霜怯早寒，閉門愁見楊花落。
頌古二十首·其五
作者：釋道顔
朝代：宋

根塵縛脫本同源，一處休復六用捐。
手把一條紅斷貫，娘生鼻孔一時穿。
頌古二十首·其八
作者：釋道顔
朝代：宋

瞿曇徹底老婆心，見明色發理難任。
入鄉隨俗那伽定，佛魔到此盡平沉。
頌古二十首·其六
作者：釋道顔
朝代：宋

雙劍峰前古寺基，天尊元是一牟尼。
時難只得同香火，莫聽閑人說是非。
頌古二十首·其四
作者：釋道顔
朝代：宋

東西南北捉虛空，海角天涯信不通。
力盡神疲無處覓，萬年松在祝融峰。
頌古八首·其一
作者：釋道顔
朝代：宋

牛頭菩薩面，馬面夜叉頭。
不作五逆罪，快樂百無憂。
頌古八首·其七
作者：釋道顔
朝代：宋

騎虎穿市過，把火去偷豬。
主人開眼睡，幷舍叫失驢。
頌古八首·其三
作者：釋道顔
朝代：宋

罵他還自罵，嗔他還自嗔。
戒之慎之，出乎爾者，反乎爾者也。
頌古八首·其二
作者：釋道顔
朝代：宋

四海同一家，萬口同一舌。
趙州勘婆子，有理向誰說。
頌古八首·其五
作者：釋道顔
朝代：宋

相罵饒汝接嘴，相唾饒汝潑水。
等閑摸著蛇頭，拍手囉囉哩哩。
頌古八首·其八
作者：釋道顔
朝代：宋

臘月火燒山，苦口是黄連。
相將歲除夜，竇八布衫穿。
大可憐，把手入黄泉。
頌古八首·其六
作者：釋道顔
朝代：宋

一錢爲本萬錢利，富不足而貧有餘。
換骨奪胎些子藥，輸他潘閬倒騎驢。
頌古八首·其四
作者：釋道顔
朝代：宋

椎鑼擂鼓轉船頭，席卷波翻喊激流。
洗腳上船乘快便，順風相送下揚州。
頌古六首·其一
作者：釋道顔
朝代：宋

不假文殊神通，休要罔明彈指。
爾時靈山會中，女子從定而起。
頌古六首·其六
作者：釋道顔
朝代：宋

船子下揚州，浮萍逐水流。
一聲河滿子，千古動悲愁。
爲李端愿居士說偈
作者：釋達觀
朝代：宋

三十八歲，懵然無知。
及其有知，何異無知。
滔滔汴水，隠隠隋堤。
師其歸矣，箭浪東馳。
頌古五首·其一
作者：釋達觀
朝代：宋

長安深夜雪漫漫，欲覓心安轉不安。
縱使言前開活眼，那知已被老胡謾。
頌古五首·其三
作者：釋達觀
朝代：宋

鶴立松梢月，魚行水底天。
風光都占斷，不費一文錢。
頌古五首·其二
作者：釋達觀
朝代：宋

慣弄瑶琴與琵琶，清音歷歷徧天涯。
堪嗟不入聾人耳，空使西山月又斜。
頌古五首·其五
作者：釋達觀
朝代：宋

村飲夜歸來，健倒三四五。
摩挲青莓苔，莫瞋驚著汝。
上王丞相十界心圖頌
作者：釋遵式
朝代：宋

無象無名杳莫尋，强將名象測幽深。
憑斯會解還相背，捨此他求轉自沉。
鷲嶺殷勤親付囑，龍門愷悌好知音。
仍聞挂在高堂上，誤殺來人錯認心。
五峰合澗詩·合澗
作者：釋遵式
朝代：宋

靈峰天竺寺，水向南北流。
源遠無竭時，石渠平且修。
潭潔照臺館，岸滋蔚松楸。
晚霽起長虹，夜寒吟潛虬。
余居山水中，炎夏長如秋。
飛梁會一瀉，清響出林邱。
五峰合澗詩·月桂峰
作者：釋遵式
朝代：宋

嫦娥戲仙桂，擲子落人寰。
秀穎發矯林，芳馨騰遠山。
兔邊甘百上，鳥外誰一攀。
月裏催人老，雲根伴余閑。
餘霞照海甸，高翠暖湖關。
康樂不在哉，猿來空庭間。
五峰合澗詩·白猿峰
作者：釋遵式
朝代：宋

人死猿亦亡，碧峰空崔嵬。
六龍馭圓景，巨壑流紅埃。
今亦看誠古，後還思悲哀。
茲山俯南澗，水潔影如頹。
春篠生嫩筠，秋蘭變枯荄。
方新林下寺，吟此心悠哉。
五峰合澗詩·稽留峰
作者：釋遵式
朝代：宋

武林神仙宅，代有隠者遊。
谷靜雲性閑，源長水涵幽。
吾居餘十年，自足忘百憂。
豈嚼不死草，夙陪無生儔。
道慚情未損，身與世爲讎。
安得會昔人，竹枝歌中秋。
五峰合澗詩·蓮華峰
作者：釋遵式
朝代：宋

青瑛麗芙蕖，造化工且奇。
輝彩向星河，結根在天池。
臨飈無馨香，禦雨不離披。
朝靄發翠華，暮雲生碧姿。
鼎湖幾榮落，華嶽何盛衰。
獨爾謝羣芳，自將天地期。
五峰合澗詩·飛來峰
作者：釋遵式
朝代：宋

乾坤持中樞，動運非物圖。
欝欝彼靈鷲，飄飄如飛鳬。
層空累怪石，古木生其膚。
仁虎終安棲，白猿時號呼。
錢源注鮫室，謝月揚天衢。
曩喆多遺塵，清風來四隅。
依修多羅立往生正信偈
作者：釋遵式
朝代：宋

稽首西方安樂剎，彌陀世主大慈尊。
我依種種修多羅，成就往生决定信。
住大乘者清凈心，十念念彼無量壽。
臨終夢佛定往生，大寶積經如是說。
五逆地獄衆火現，值善知識發猛心。
十念稱佛即往生，十六觀經如是說。
若有歡喜信樂心，下至十念即往生。
若不爾者不成佛，四十八願如是說。
諸有聞名生至心，一念迴向即往生。
唯除五逆謗正法，無量壽經如是說。
臨終不能觀及念，但作生意知有佛。
此人氣絕即往生，大法鼓經如是說。
一日一夜懸繒蓋，專念往生心不斷。
卧中夢佛即往生，無量壽經如是說。
晝夜一日稱佛名，殷勤精進不斷絕。
展轉相勸同往生，大悲經中如是說。
一日二日若七日，執持名號心不亂。
佛現其前即往生，阿彌陀經如是說。
若人聞彼阿彌陀，一日二日若過等。
繫念現前即往生，般舟經中如是說。
十日十夜六時中，五體禮佛念不斷。
現見彼佛即往生，鼓音王經如是說。
十日十夜持齋戒，懸繒幡蓋然香燈。
繫念不斷得往生，無量壽經如是說。
若人專念一方佛，或行或坐七七日。
現身見佛即往生，大集經中如是說。
若人自誓常經行，九十日中不坐卧。
三昧中見阿彌陀，佛立經中如是說。
若人端坐正西向，九十日中常念佛。
能成三昧生佛前，文殊般若如是說。
我於衆經頌少分，如是說者無窮盡。
願同聞者生正信，佛語真實無欺誑。
十六觀經頌
作者：釋遵式
朝代：宋

韋提重禮請能仁，願說西方凈報因。
十六觀兼三凈業，修之即得往生身。
十六觀經頌·上品上生觀第十四
作者：釋遵式
朝代：宋

慈心不殺持衆戒，讀誦大乘方等經。
修行六念迴向願，臨終化佛悉來迎。
十六觀經頌·上品下生
作者：釋遵式
朝代：宋

深信因果奉大乘，但發無上菩提意。
以此功德迴願生，生已當住歡喜地。
十六觀經頌·上品中生
作者：釋遵式
朝代：宋

不必受持方等經，解第一義明因果。
紫金臺現命終時，自見身於臺上坐。
十六觀經頌·下品上生觀第十六
作者：釋遵式
朝代：宋

若人雖不謗尊經，造衆惡業無慚愧。
臨終遇勸念彌陀，生彼十劫得初地。
十六觀經頌·下品下生
作者：釋遵式
朝代：宋

有作五逆十惡業，應墮地獄受諸苦。
臨終遇勸念彌陀，决定超生於彼土。
十六觀經頌·下品中生
作者：釋遵式
朝代：宋

若有衆生犯衆戒，盜取僧祇三寶物。
臨終遇勸念彌陀，一念頃間生彼國。
十六觀經頌·中品上生觀第十五
作者：釋遵式
朝代：宋

受持五戒八戒齋，修行諸戒迴向願。
命終生彼聞法音，應時即得阿羅漢。
十六觀經頌·中品下生
作者：釋遵式
朝代：宋

孝養父母行仁義，臨終復遇善知識。
廣說彌陀大願因，屈伸臂頃生彼國。
十六觀經頌·中品中生
作者：釋遵式
朝代：宋

若人至心一日夜，持戒持齋無破缺。
以此功德迴願生，七日華敷成記莂。
十六觀經頌·佛菩薩像觀第八
作者：釋遵式
朝代：宋

諸佛如來法界身，徧入衆生一切想。
智者當觀此想心，是心即佛菩薩像。
十六觀經頌·勢至觀第十一
作者：釋遵式
朝代：宋

次觀勢至菩薩身，量等觀音無有異。
但於肉髻寶缾中，盛衆光明現佛事。
十六觀經頌·地觀第三
作者：釋遵式
朝代：宋

琉璃寶地正觀時，諦了分明極樂國。
八種清風鼓樂音，苦空無我無常曲。
十六觀經頌·日觀第一
作者：釋遵式
朝代：宋

正坐面西想日輪，見日欲沒如懸鼓。
見已閉目開目間，皆令明了心堅住。
十六觀經頌·普往生觀第十二
作者：釋遵式
朝代：宋

端想身生極樂界，蓮華合閉身居內。
華開見佛滿虛空，水鳥樹林宣法偈。
十六觀經頌·樹觀第四
作者：釋遵式
朝代：宋

四觀寶樹七重行，寶葉華敷妙宮殿。
寶幢幡蓋影重重，十方佛國於中現。
十六觀經頌·水觀第二
作者：釋遵式
朝代：宋

次作水想見西方，一切皆爲凈土水。
既見水已想成冰，皎然映徹琉璃地。
十六觀經頌·池觀第五
作者：釋遵式
朝代：宋

五想凈土七寶池，池中水有八功德。
宣流念佛法僧名，妙寶蓮華千萬億。
十六觀經頌·無量壽佛身觀第九
作者：釋遵式
朝代：宋

無量壽佛金色身，光明普照羣生類。
勤修智者繫心觀，諸佛現前同授記。
十六觀經頌·總觀第六
作者：釋遵式
朝代：宋

衆寶國土寶樓閣，寶樹更兼池間錯。
此箇總觀若成時，名爲粗見彼極樂。
十六觀經頌·華座觀第七
作者：釋遵式
朝代：宋

七想蓮華妙臺座，廣大彌陀願力成。
作此想時心不亂，定當極樂國中生。
十六觀經頌·觀音觀第十
作者：釋遵式
朝代：宋

觀音菩薩紫金身，眉間毫相七寶色。
流出光明滿十方，光中化佛無數億。
十六觀經頌·雜往生觀第十三
作者：釋遵式
朝代：宋

重想彌陀二菩薩，神通變現事如前。
雜沓觀成無量福，定生安養奉金僊。
句·其一
作者：釋遵式
朝代：宋

真空是選場，大覺爲官位。
句·其三
作者：釋遵式
朝代：宋

梅有和羹實，龍無爲雨心。
句·其二
作者：釋遵式
朝代：宋

翔空迹自絕，不在青青山。
句·其四
作者：釋遵式
朝代：宋

天上無雙月，人間只一僧。
地獄界偈
作者：釋遵式
朝代：宋

三界無別法，一切唯心造。
是故於日夜，當自勤觀心。
心欲起諸惡，速滅如救然。
心欲起諸善，愛護如珍寶。
行惡雖少頃，未來受苦長。
爲善向菩提，永證常樂果。
大悲觀音栴檀像
作者：釋遵式
朝代：宋

南無十方三世佛，南無本師大牟尼。
南無西方安樂剎，阿彌陀佛十力尊。
南無過去無數劫，彼世世燈觀世音。
諸佛慧眼第一凈，以不二相觀三界。
如實見我歸命禮，成就大願護衆生。
南無一切法寶海，無邊無盡解脫門。
南無總持功德藏，三世十方諸佛印。
消除三障無諸惡，五眼具足成菩提。
未來際劫誓修行，普使衆生獲無畏。
南無文殊普賢尊，一切智行圓滿海。
金剛藏及金剛手，得大勢等諸大士。
聲聞辟支賢聖衆，願以慈眼普瞻視。
我今南無讚三寶，爲欲深遊大悲海。
南無大悲救厄者，昔曾值佛觀世音。
入彼如來所入門，故佛授與同名號。
從聞解脫六塵縛，如聲度垣不能礙。
由斯徧入微塵國，普現微塵自在身。
一一身宣總持句，施與衆生無畏法。
是故娑婆世界中，皆號爲施無畏者。
我昔經中值密言，能除三障名消伏。
佛稱功德難思議，故我常持不敢忘。
誓向當來大劫海，徧將此句救諸苦。
爲求大士加持力，故造栴檀持呪形。
爍迦羅首金色容，具足七數端嚴相。
母陀羅臂百千福，次第有六捉持異。
貝多葉經并寶印，華果澡鑵及楊枝。
無隙白檀雕所成，一一皆合契經造。
及狀我身長跪地，頂戴吉祥安樂人。
觀世音名依定實，必聞我今發大願。
牟尼經像比丘僧，願住世間常不滅。
護持國土與衆生，普令攝取菩提願。
三寶神呪天龍等，大悲感應大誓力。
一切同護聖尊儀，猶若金剛常不壞。
如是成就十四願，悉爲菩提及含識。
南無聞名救厄者，南無世間慈悲父。
南無施我無畏力，南無令我滿諸願。
聞名見身心念者，南無一切無空過。
我今次第說所願，尊應一一徧垂聽。
寄丹丘鴻上人不出寺
作者：釋遵式
朝代：宋

小固山前一道人，不言生死不言真。
茅堂靜有朝端客，草履爛無門外塵。
銀漏滴殘猶在定，石花開盡始知春。
相思未得相尋去，空恨江頭多病身。
寄劉處士
作者：釋遵式
朝代：宋

度月阻相尋，應爲苦雨吟。
井渾茶味失，地潤屐痕深。
鳥背長湖色，門閒古樹陰。
想君慵更甚，華髮晝方簪。
寄悟和尚
作者：釋遵式
朝代：宋

無累無機祇任緣，一齋長掩古松邊。
寒垂白髮過深雪，不下青林知幾年。
木葉當薪燒更暖，薑苗爲屨著難穿。
竟何人問東林社，時引清流灌碧蓮。
寄題丹丘梵才上人山居
作者：釋遵式
朝代：宋

禪家真隠處，翠谷倚城隍。
海近雲歸早，山孤鳥去長。
石當泉脈潤，風度柏枝香。
此地容吾否，中霄去意狂。
念佛三昧詩·其一
作者：釋遵式
朝代：宋

萬感外形骸，儼然虛堂寂。
明毫冠羣彩，幽神資始績。
妙象非夙預，俗覽豈良覿。
析之會入微，清玩心無懌。
念佛三昧詩·其三
作者：釋遵式
朝代：宋

融抱迴曲照，熙如鑑中象。
諦覽無遺心，虛求非滯想。
追夢忘始終，通幽宛如往。
藉此會神姿，逍遥期西賞。
念佛三昧詩·其二
作者：釋遵式
朝代：宋

金肌昧真見，八音愚正聞。
玄空了無託，至涉寧有勳。
森羅會都寂，長空銷積氛。
良哉此達觀，局士安與云。
念佛三昧詩·其四
作者：釋遵式
朝代：宋

鑑極玄想孤，動靜如爲區。
大象詎形儀，大方誰廉隅。
正賞不隠括，妙踐無迴迂。
心澄徧知海，粲粲黄金軀。
戒五辛頌
作者：釋遵式
朝代：宋

五辛佛所說，障道定無疑。
梵網招輕垢，楞伽損大慈。
人天猶尚失，浄土固難期。
生啖增瞋念，熟食發淫思。
講經十二部，天仙悉捨離。
善神不守護，惡鬼得便宜。
薜荔唼脣吻，魔羅現佛儀。
福德因消滅，業障更彌滋。
地獄銅兼鐵，輪迴網復羈。
無端耽草味，殃禍大堪悲。
改祭修齋决疑頌·圓丘方澤，上下神明，國之常典。云何勸令斷祭，奈太傷國風乎？頌曰：
作者：釋遵式
朝代：宋

殺牛慚禴祭，黍稷本非馨。
齋誦真明德，何勞執禮經。
改祭修齋决疑頌·第一疑：有鬼無鬼，能禍能福耶？頌曰：
作者：釋遵式
朝代：宋

鬼神隨處有，諂誑世間人。
祭鬼都無福，空增殺業因。
改祭修齋决疑頌·第七疑：改祭之後，忽遇災禍，既已捨神，求誰救護耶？頌曰：
作者：釋遵式
朝代：宋

專持菩薩號，八部護君身。
急難隨聲應，唯除不信人。
改祭修齋决疑頌·第三疑：家眷死後祭祀，得食不得食耶？頌曰：
作者：釋遵式
朝代：宋

人死隨前業，升沉六道殊。
如何純祭祀，須道世人愚。
改祭修齋决疑頌·第九疑：凡修齋福，并讀誦經典，當迴向家宅何等神明，凡有幾位耶？頌曰：
作者：釋遵式
朝代：宋

作福常迴施，天龍善鬼神。
威光常覆護，使汝免災迍。
改祭修齋决疑頌·第二疑：現見世人病患，祭祀獲安，何言無福耶？頌曰：
作者：釋遵式
朝代：宋

正信天龍護，邪神豈奈何。
但知常念佛，災怪自消磨。
改祭修齋决疑頌·第五疑：祭祀之家，及彼師巫，得何罪報耶？頌曰：
作者：釋遵式
朝代：宋

殺他還自殺，影響逐形聲。
鬼飽都無福，空招墮火坑。
改祭修齋决疑頌·第八疑：自來殺生祭祀，所有罪業作何功德而得消滅耶？頌曰：
作者：釋遵式
朝代：宋

法寶真良藥，衆生自不嘗。
書持并供養，世世上天堂。
改祭修齋决疑頌·第六疑：今若改祭，自古已來，還有報驗耶？頌曰：
作者：釋遵式
朝代：宋

迴邪生正信，臭草出栴檀。
逢難須堅固，安居志好攀。
改祭修齋决疑頌·第十疑：既不許祭祀，或家眷死亡墮在鬼趣，云何施其飲食耶？頌曰：
作者：釋遵式
朝代：宋

鬼道常饑渴，當生憐愍心。
能蠲口中食，佛賛福田深。
放生慈濟法門
作者：釋遵式
朝代：宋

我比丘某甲，今爲傍生類。
發佛大慈悲，懺彼六情根。
無始業障海，眼根著諸色。
耳界聞亂聲，鼻染一切香。
舌生諸惡刺，身如機關主。
六賊游戲中，心想如猿猴。
無有暫停時。
如此等六法，名爲六情根。
一切業因緣，皆從妄想起。
妄想如幻焰，亦若空中花。
迷倒不覺知，爲諸惑業縛。
永墮三途界，沒在衆苦中。
不聞正法音，何曾知懺悔。
惟願十方佛，菩薩衆大師。
慈力與冥加，令其知發露。
無始一切惡，今日悉消除。
畢故不造新，常當修梵行。
未脫傍生難，餘命願安樂。
筌網及虞羅，願不相值遇。
飲啄隨時足，饑渴永不逢。
相見起慈心，願不相吞噉。
當承三寶力，誓脫衆塵勞。
畢此苦類身，願生諸佛國。
彌陀廣慈願，不捨一切生。
觀音慈願深，常游五道界。
願舒五色臂，拔我出輪迴。
儻若命終時，願垂親接引。
救我厄難者，菩薩大檀那。
憫我臨湯火，捨財贖我命。
須彌與大海，徒自謂高深。
檀那今日恩，高深不可比。
現生增福壽，眷屬悉團圓。
來世受身時，願同生佛國，和南賢聖衆。
每日念佛懺悔發願文
作者：釋遵式
朝代：宋

我今稱念阿彌陀，真實功德佛名號。
惟願慈悲垂攝受，證知懺悔及所願。
我昔所造諸惡業，皆由無始貪嗔癡。
從身□意之所生，一切我今皆懺悔。
願我臨欲命終時，盡除一切諸障礙。
面見彼佛阿彌陀，即得往生安樂剎。
彼佛衆會咸清浄，我時於勝蓮華生。
親見如來無量光，現前授我菩提記。
蒙彼如來授記已，化身無數百俱胝。
知力廣大徧十方，普利一切衆生界。
爲檀越寫彌陀經正信偈發願文
作者：釋遵式
朝代：宋

稽首十方佛，彌陀聖中尊。
方等修多羅，一切法寶藏。
觀音及勢至，大地菩薩僧。
我以誠信心，刻板并印造。
阿彌陀經卷，及以正信偈。
旋造各一萬，施四衆受持。
偈以發信心，經以資讀誦。
若有每日中，至少誦三卷。
年誦千八十，十年萬八百。
況復多誦者，及歷多年數。
如是積功德，自然生佛前。
我此萬卷經，隨所流布處。
極少得一人，誦持生凈土。
我願承此力，决定生彼國。
況復於多人，人亡經復在。
展轉相傳授，是名無盡燈。
燈燈相照耀，破生死長夜。
顯出佛菩提，究竟悉同生。
常寂光凈土，持此清凈福。
迴向奉君親，我國聖帝王。
及聖后聖位，仁壽各萬年。
覆育羣氓類，我父母眷屬。
怨親非怨親，咸承勝善根，同生安養國。
禮佛迴向偈
作者：釋遵式
朝代：宋

見聞獲安隠，莫不信向心。
是故我歸依，願普如世尊。
甚深浄戒聚，功德難思議。
受者獲安隠，福慧日夜生。
諸佛常護念，萬行漸滿盈。
六度四等意，普度諸羣盲。
手足初莫犯，節言慎所行。
常樂在定意，是真優婆塞。
質直離諂曲，常與賢聖俱。
愛衆猶養己，是名真菩薩。
誡酒肉慈慧法門
作者：釋遵式
朝代：宋

南無佛法僧，大慈三寶海。
我今欲依教，普勸諸衆生。
莫殺莫食肉，同藴仁慈行。
無病保長齡，未來成佛道。
諸佛大菩薩，常爲救衆生。
捨頭目身命，不計河沙數。
代鴿棄王身，全螘委龍命。
流水濟枯魚，薩埵充饑虎。
歷劫徧行慈，慈善力成就。
佛無一切心，唯有慈心在。
若有行慈者，不殺不食肉。
仰願佛威神，世世常加護。
殺生佛所說，即殺自父母。
亦殺自妻女，兄弟及姊妹。
一切男女攝，皆曾爲父母。
生生所受胎，從之稟遺體。
受一畜生形，骨血如山海。
一一類中身，生生不可計。
輪迴六道間，展轉爲親屬。
故食諸衆生，名食父母肉。
又觀一切身，悉是我本體。
自肉及他肉，其實是一肉。
如舍前後住，亦名爲我舍。
當知食肉人，即食自身肉。
佛觀如來藏，佛界衆生界。
一界無二界，一切肉一肉。
伎兒暫變易，元是一人身。
若欲殺衆生，當起諸佛想。
獵師屠兒輩，及捕魚鳥人。
衆生遥見者，皆生必死怖。
謂此惡心人，貪利及肉味。
手持利刀箭，念欲殺我身。
飛翔及潛竄，驚怖而遠避。
常與諸衆生，起大冤對想。
一切惜身命，人畜等無殊。
若欲食衆生，先試割身肉。
死是極大苦，誰能不畏之。
但當自觀身，云何食他肉。
爲利剎衆生，以財網諸肉。
二俱得殺業，死墮叫喚獄。
汝聽殺生者，死墮地獄處。
鐵城高八萬，四千由旬量。
長廣亦復然，滿中猛火炎。
表裏皆洞赤，猘狗守四門。
獄卒聲雷震，兩眼如電光。
驅汝殺生人，入中而受苦。
力士執鐵矛，矛身長一丈。
利刃闊八寸，望胸撞罪人。
胸入背上出，苦痛不堪聞。
千萬億歲中，受斯極大苦。
汝聽食肉人，死墮阿鼻獄。
鐵屋亦高廣，八萬由旬量。
四門猛火炎，南北皆交徹。
鐵牆鐵羅網，鐵枷鐵杻械。
一一火燒之，皆令其洞赤。
食肉受斯苦，億百千萬歲。
汝聽煮肉人，墮鑊湯地獄。
一萬有二千，深廣由旬量。
晝夜猛火然，涌涌湯常沸。
於中受大苦，一萬七千歲。
汝聽炙肉人，墮熱鐵牀獄。
其獄有八千，縱廣由旬量。
牀下猛火燒，罪人卧其上。
心肝肉焦爛，一萬二千歲。
汝聽切肉人，死墮斫剉獄。
五百大力士，利刀斬罪人。
萬段至微塵，業風吹更活。
如是終復始，一萬二千歲。
汝聽養羣雞，爲貪肥肉者。
一雞於一日，計食五百蟲。
主人當半罪，同雞墮地獄。
其獄盛熱糞，八萬由旬量。
人雞俱入中，滿五千萬歲。
汝聽捕獵人，安鏘及設𣚦。
罥索安陷穽，利刃放鷹犬。
四邊競圍合，逼逐殺衆生。
死墮鐵軸獄，方丈一萬釘。
驅上輪一帀，徧體萬釘刺。
舉身悉交徹，苦痛不可忍。
百千萬歲中，受斯對報苦。
殺生食肉者，從諸地獄出。
受餓羅剎身，師子豺虎狼。
貓狸鴟梟鷲，唯捕新血肉。
衆生各藏護，不令其得便。
饑火常燒心，念念思他肉。
由是惡熏習，大慈種永斷。
設得生人中，殘疾命短促。
愚癡謗因果，死還墮地獄。
佛說此語時，無量諸羅剎。
悲號誓斷肉，及護斷肉人。
汝今聞此經，云何不改過。
徒勞生爲人，不及食人鬼。
慎莫燒山野，慎莫破堤塘。
莫伐有巢樹，莫燒含蠹薪。
若見殺衆生，方便常救護。
南無十方佛，大智德世尊。
我欲勸衆生，捨酒求明慧。
如佛之所說，飲酒多過患。
八萬塵勞門，三十五種失。
悉以酒爲本，汝等應諦觀。
酒酣心眩亂，六識盡昏迷。
君臣乖儀節，父子絕尊卑。
母女亂其風，禮檢不能制。
如舍婆提國，有鴦掘摩羅。
酒醉淫泆母，因慈殺其父。
母復通外情，將刀復害之。
亦如莎伽陀，神通大羅漢。
因游支提國，漸到跋陀村。
彼有大毒龍，字菴婆羅提。
其龍甚暴惡，侵害彼村人。
羅漢神通力，降伏毒龍已。
村人思報恩，多設蘇乳糜。
有女設糜已，憂其發冷病。
遂取水色酒，奉上大羅漢。
羅漢謂是水，飲已酒力發。
迷酒到寺門，衣鉢棄餘處。
醒時用神力，能伏大毒龍。
醉後如死人，不能伏蝦蟆。
世尊命羅漢，及諸比丘衆。
至彼羅漢所，因茲制酒戒。
正法念經說，閻羅責置人。
將驅入地獄，先說如是偈。
酒能亂人心，令人如羊等。
不知作不作，如是應捨酒。
若酒醉之人，如死人無異。
若欲常不死，彼人應捨酒。
酒是諸過處，常能不饒益。
一切惡道階，黑闇所在處。
飲酒到地獄，亦到餓鬼處。
行於畜生業，是酒過所誑。
酒爲毒中毒，地獄中地獄。
病中之大病，是佛之所說。
若人飲酒者，無因緣歡喜。
無因緣而瞋，無因緣作惡。
於佛所生癡，壞世出世事。
燒解脫如火，所謂酒一法。
若人能捨酒，正行於法戒。
彼到第一處，無死無生處。
莫飲無明酒，能爲衆苦因。
聲聞住明脫，猶是醉歸人。
若是病苦時，應當觀病本。
從癡有愛生，習業招病果。
耆婆盡道術，尚不能救療。
豈有世藥酒，而能瘥我病。
酒爲放逸根，不飲閉惡道。
寧捨百千身，不毀犯酒戒。
寧使身乾枯，終不飲此酒。
假使毀犯戒，壽命滿百年。
不如護禁戒，即時身磨滅。
决定能使瘥，我猶故不飲。
況今不定知，爲瘥爲不瘥。
作是决定心，心生大歡喜。
即獲見真諦，所患即消除。
汝聽釀酒家，死墮醎糟獄。
亦墮沸灰中，一萬八千歲。
汝聽沽清酒，死墮酒池獄。
滿中如洋銅，入其中受苦。
汝聽飲酒人，死墮灌口獄。
手自酌銅汁，晝夜灌其口。
汝聽人將酒，逼勸持戒人。
死入冰池獄，八千萬歲苦。
皮肉皆破裂，日夜百死生。
然後五百生，生輒無兩臂。
汝聽或强力，或時因戲笑。
持酒與僧尼，强伏令其飲。
死墮截膝獄，六百萬歲中。
五百大力士，常截其兩膝。
乃至過酒器，五百世無手。
常作螘蝨形，曲蛆及蠅蚋。
癡執無知蟲，一一五百世。
汝聽吉陀婆，沽酒梳墮井。
羅漢飲其水，八萬聖皆醉。
由是惱聖人，死墮鋸床獄。
八萬大劫中，常受鋸解苦。
後出得爲人，其身長三尺。
顔貌青黑色，耳鼻孔閉塞。
無眼脣褰縮，手足無十指。
何況破戒心，持酒逼他飲。
多見世愚人，逼他食酒肉。
自不能清浄，都無羞耻心。
復將不浄食，凌逼破他戒。
寧可斷人命，莫破他善心。
殺命一死生，未必至三趣。
破戒失人天，及失解脫法。
汝聽斷酒肉，所得福德利。
有人持七寶，國城妻子施。
不如斷酒肉，千萬分之一。
乃至滿大千，七寶持布施。
不如斷酒肉，千萬分之一。
假使爲求福，鍛金以爲人。
其數百千萬，持用廣布施。
不如斷酒肉，千萬分之一。
假使有佛子，造幡華寶蓋。
滿三千大千，持用供養佛。
不如斷酒肉，千萬分之一。
犯之罪即重，持之福亦深。
善惡長形對，苦樂鎮相尋。
及健速迴首，早計各悛心。
莫待無常到，如瓶滿自沈。
勉哉須努力，同侍七寶林。
贈智倫弟
作者：釋遵式
朝代：宋

溪竹擁疏簾，溪雲冷不厭。
千巖唯虎伴，一講許詩兼。
煮茗敲冰柱，看經就雪簷。
有時開靜戶，寒日下峰尖。
送苗推官
作者：釋遵式
朝代：宋

官滿載琴書，乘春入上都。
煙波離遠岸，桃李發中途。
俸薄尊常淺，詩清道太孤。
登朝無恨晚，未有白髭鬚。
遊天台觀
作者：釋遵式
朝代：宋

古觀春山下，尋幽似有期。
瀑清冥坐久，峰好獨歸遲。
客嘯巢禽識，仙蹤藥叟知。
我來無別趣，禪性盡相宜。
酬伉上人
作者：釋遵式
朝代：宋

鳥外清閒極，誰能更似君。
山光晴後見，瀑響夜深聞。
拾句書幽石，收茶踏亂雲。
江頭待無事，終學棄人羣。
酬蘇屯田西湖韻
作者：釋遵式
朝代：宋

雨餘殘景照漁家，漁子鳴榔徹郡衙。
今夜相呼好垂釣，晚來新雨漲蒹葭。
釋大方廣佛華嚴經賢首菩薩讚佛偈·其一
作者：釋遵式
朝代：宋

又放光明名見佛，此光覺悟將終者。
令隨悟念見如來，命終得生其凈土。
釋大方廣佛華嚴經賢首菩薩讚佛偈·其二
作者：釋遵式
朝代：宋

見有臨終勸念佛，及示尊像令瞻敬。
俾於佛所深歸仰，是故得成此光明。
隋觀法師塔
作者：釋遵式
朝代：宋

五六百年內，金軀亦化塵。
方知新塚上，盡是古人身。
白髮爭名急，青山送骨頻。
除師靈塔外，一一好沾巾。
隠者
作者：釋遵式
朝代：宋

一徑千峰裏，何人更往還。
無爲無事者，白首白雲閒。
釀酒擔寒瀑，尋猿過別山。
豈知名利客，鞭馬向秦關。
句
作者：釋重喜
朝代：宋

行到寺中寺，坐觀山外山。
頌
作者：釋重喜
朝代：宋

地爐無火一囊空，雪似楊花落歲窮。
乞得苧麻縫破衲，不知身在寂寥中。
三寶讚·佛寶
作者：釋重顯
朝代：宋

甘蔗流苗應刹塵，覺場高發利生因。
紫金蓮捧千輪足，白玉毫飛萬德身。
孤立大方資定惠，等觀含類捨怨親。
挨星相好中天主，匝地名聞出世人。
螺髪右旋仙島碧，月眉斜印海門新。
鸞翔鳳舞非殊品，象轉龍蟠絕比倫。
瓔絡聚中騰瑞色，花鬘影裏奪芳春。
慈儀戀望知何極，梵德言辭莫可陳。
胸字杳分無量義，頂珠常照百由旬。
雙林孰謂歸圓寂，坐斷乾坤日見真。
三寶讚·僧寶
作者：釋重顯
朝代：宋

方袍圓頂義何宣，續焰千燈豈小緣。
花雨座前猶滯相，虎馴庵畔尚稽詮。
巖栖塚宿難依望，鶴貌雲心迥灑然。
寶杖夜鳴寒嶠月，銅瓶秋潄碧潭煙。
名標練若澄諠猾，迹念昏衢警睡眠。
林下雅爲方外客，人間堪作火中蓮。
情高不是超三際，道在非同入四禪。
浮世勉誰知逝水，深峰甘自聼飛泉。
苾蒭草馥僧祇後，玳瑁盂傳古佛先。
珍重覺皇有真子，坤維高步列金田。
三寶讚·法寶
作者：釋重顯
朝代：宋

後得智生功德聚，大悲留演潤禽魚。
貫花雖自科千品，標月還歸理一如。
過量劫應期廣布，刹那心合未忘書。
四衢道內抛紅焰，五欲波中綻白蕖。
排斥衆魔登壽域，引攜諸子下安車。
義天星象熒熒也，辭海波瀾浩浩歟。
違背此恩難拯拔，遭逢末世豈躊躇。
聞來半偈須相斆，惜去全身莫共居。
飛辯恨曾虧激問，頤幽欣且免長噓。
生生頂奉輝心鏡，廓照塵勞信有餘。
五老師子
作者：釋重顯
朝代：宋

踞地盤空勢未休，爪牙何必競時流。
天教生在千峰上，不得雲擎也出頭。
保福四謾人
作者：釋重顯
朝代：宋

竿木隨身老作家，逢場作戲更難加。
謾人謾我無人會，水長船高眼裏沙。
偶作
作者：釋重顯
朝代：宋

列岫霽新雨，凭欄秪澹交。
夕陽明遠水，秋葉露空巢。
思極曾無玷，神清未動爻。
祇應千古意，誰得共雲坳。
偶作
作者：釋重顯
朝代：宋

拾翠尋芳烈夜燈，蘆芽穿膝笑無能。
飛泉泠淡與誰聼，空落斷崖千萬層。
僧問四賓主因而有頌頌之·其九
作者：釋重顯
朝代：宋

賓主分不分，顢頇絕異聞。
解布勞生手，寄言來白雲。
僧問四賓主因而有頌頌之·其二
作者：釋重顯
朝代：宋

賓中之賓，少喜多瞑。
丈夫壯志，當付何人。
僧問四賓主因而有頌頌之·其八
作者：釋重顯
朝代：宋

主中之主，正令齊舉。
長劍倚天，誰敢當禦。
僧問四賓主因而有頌頌之·其六
作者：釋重顯
朝代：宋

主中之賓，温故知新。
互換相照，師子嚬呻。
僧問四賓主因而有頌頌之·其四
作者：釋重顯
朝代：宋

賓中之主，玄沙猛虎。
半合半開，唯自相許。
僧問緣生義
作者：釋重顯
朝代：宋

義列緣生笑未聞，孰呈布鼓向雷門。
金剛鐡券諸方問，報道三千海岳昏。
僧歸霅上
作者：釋重顯
朝代：宋

海國浮輕檝，悠悠興未闌。
草隨春岸綠，風倚夜濤寒。
沙鷺宜相狎，霜蟾望更寛。
河聲西聼日，誰得共雲端。
兔角拄杖
作者：釋重顯
朝代：宋

少室傳來兔角杖，千聖護持爲頂相。
虎踞龍蟠勢未休，雲影山形冷相向。
有時閑倚在虚堂，寥寥匝地凝秋霜。
有時大作師子吼，德嶠臨際何茫茫。
今日提來還不惜，分明普示諸知識。
解拈天下任横行，高振風規有何極。
再成古詩
作者：釋重顯
朝代：宋

霜花一鑷中，玉童摘未摘。
斯言如不聞，千古動愁色。
因憶商山吟，在烏如在白。
再酬
作者：釋重顯
朝代：宋

萬卷無書道用歸，閑文公也未須知。
倚天長劍如重戰，更有龍頭復是誰。
劉禹端公問雲居雨從何來東平問官人風作何色·其一
作者：釋重顯
朝代：宋

雨從何來，風作何色。
龍門萬仞，曾留宿客。
進退相將，誰遭點額。
劉禹端公問雲居雨從何來東平問官人風作何色·其二
作者：釋重顯
朝代：宋

風作何色，雨從何來。
不用彈指，樓閣門開。
波波稜稜，南方未回。
千里不來
作者：釋重顯
朝代：宋

不見古君子，因循又隔秋。
浮生多自擲，好事更誰留。
碧巘高沉月，寒雲靜鎖樓。
宗雷何處是，白鳥下汀洲。
同于秘丞賦瀑泉
作者：釋重顯
朝代：宋

大禹不知鑿，來源亦自成。
色應鄰衆白，聲合讓孤清。
遠勢曾吞海，飛流未噴鯨。
靈槎如可泛，天派問歸程。
名實無當
作者：釋重顯
朝代：宋

玉轉珠回祖佛言，精通猶是污心田。
老盧只解長春米，何得黄梅萬古傳。
和于秘丞見召之什·其一
作者：釋重顯
朝代：宋

民瘼求來吏放閑，萬家深夜啓重關。
齋中既是清涼國，應笑支公别買山。
和于秘丞見召之什·其二
作者：釋重顯
朝代：宋

垂垂甘自養衰殘，度歲無人到竹關。
何幸文星枉嘉什，殷勤相喚出層山。
和曾推官示嘉遁之什
作者：釋重顯
朝代：宋

少微星出古風還，匝地聲光不掩關。
三館峻遷同陌路，九華高卧是蓬山。
巖莎步入祥麟稳，海樹飛求白鳳閑。
祗恐致君休未得，蒲輪重到薜蘿間。
和江橋晚望
作者：釋重顯
朝代：宋

公餘縱目望江山，萬化窮來罔象間。
聞說聖君將下詔，未容清澹與僧閑。
和王殿丞蘡粟種之什
作者：釋重顯
朝代：宋

纖纖圓實占芳春，得自侯門勝楚珍。
開葉開花人不會，百千年是等閑身。
和王殿直見寄·其一
作者：釋重顯
朝代：宋

華野非殊古所難，得安閑處未爲安。
大方無外誰相到，空笑重雲鎖碧巒。
和王殿直見寄·其二
作者：釋重顯
朝代：宋

清風凜凜字人官，堪對彌天釋道安。
不日歸朝狎鴛鷺，也須音問寄層巒。
和范監簿·其一
作者：釋重顯
朝代：宋

吏散簾垂思莫窮，山光溪影恣相容。
誰誇靖節偏栽柳，自笑隱居高聽松。
丹闕尚遙芝檢密，訟庭閑列蘚花重。
巖間野客雖多病，終再攜筇謁士龍。
和范監簿·其二
作者：釋重顯
朝代：宋

品彙不自適，善政還可得。
縣樓清夜上，島月思雲侵。
誰有古菱花，照此真宰心。
和酬郎簽判殿丞
作者：釋重顯
朝代：宋

向國心存了了身，大方無外且同塵。
江城早晚重相見，解笑宗雷十八人。
和錢太博見寄覓山藥·其一
作者：釋重顯
朝代：宋

文柄誰持合自持，憂民風槩乍清羸。
禪林草藥如爲效，願見皇家急詔時。
和錢太博見寄覓山藥·其二
作者：釋重顯
朝代：宋

聖君鴻業在扶持，日角龍章固不羸。
摛藻玉堂歸未晚，百花開赴御筵時。
和陸學士夏日見寄
作者：釋重顯
朝代：宋

良牧歸詩匠，雅風消鬱蒸。
官清難滯爵，吏散遠同僧。
棠樹非煙合，仙槎碧浪乘。
因思窮萬化，千古更無能。
和頌
作者：釋重顯
朝代：宋

玲瓏巖古寺，冠乎明越境。
海眼通洌泉，天心聳危嶺。
嘗游興未闌，遐想神忽凝。
彼士真覺雄，相鄰不孤迥。
吾愛濟横流，孰云煩慮屏。
吾愛整頺綱，豈止浮根靜。
棲梧瑞九包，追風駿十影。
顧我不爭衡，與誰閑鬭茗。
乘時既磊落，照世非昏暝。
佇爲王者師，三千統摩頂。
和頏書記見寄
作者：釋重顯
朝代：宋

古松吟遶石磷磷，湯惠休辭豈易聞。
紅葉寫成藏不得，暮風吹斷碧溪雲。
喜禪人迴山
作者：釋重顯
朝代：宋

别我遊方意未論，瓶盂還喜到雲根。
舊巖房有安禪石，再折松枝拂蘚痕。
因事示衆
作者：釋重顯
朝代：宋

客從遠方來，遺我徑寸璧。
中有四箇字，字字無人識。
清涵鯨海寛，冷射蟾輪窄。
今朝呈似看，請道末後句。
因仰山氣毬頌
作者：釋重顯
朝代：宋

四大假合非虛妄，儱儱侗侗爲二相。
東西南北不相知，留與衲僧作榜様。
因官人請陞座
作者：釋重顯
朝代：宋

曉天雲靜冷涵霜，滿檻風清敵夜光。
莫謂座間人不識，孤明孤影射虚堂。
因遊育王亭寄收主郎給事
作者：釋重顯
朝代：宋

冷翠千萬峰，當軒列如黛。
蒲團及禪板，永日澹相對。
彤雲曾無機，燒松亦成蓋。
遠謝幽隱情，難與台星會。
因金鵝和尚語藥病
作者：釋重顯
朝代：宋

藥病相治見最難，百重關鎖太無端。
金鵝道者來相訪，學海波瀾一夜乾。
因雪示衆
作者：釋重顯
朝代：宋

清光欹月不相饒，堆積虛庭卒未消。
爲瑞爲祥也難得，不知誰解立齊腰。
因香巖和尚
作者：釋重顯
朝代：宋

我有一機，禪子須知。
爍迦羅眼，總是膠黐。
若人借問，伏惟伏惟。
夏寄辯禪者山房
作者：釋重顯
朝代：宋

枕簟雲作屏，必固黄金宅。
軒窗月爲晝，豈止虛生白。
麟龍愧頭角，鵰鶚慚羽翮。
庶擬羣類心，在寛如在窄。
大功不宰
作者：釋重顯
朝代：宋

牛頭峰頂鎖重雲，獨坐寥寥寄此身。
百鳥不來春又過，不知誰是到庵人。
天竺送僧
作者：釋重顯
朝代：宋

雪霽蓮峰頂，孤禪起石牀。
向時機自絕，異域路空長。
啼狖衝寒影，歸鴻見斷行。
後期無定跡，煙水共茫茫。
宗門三印·其一
作者：釋重顯
朝代：宋

印空印水印泥，炳然字義還迷。
黄頭大士不識，敢問誰得親提。
宗門三印·其三
作者：釋重顯
朝代：宋

印水印泥印空，衲子不辨西東。
撥開向上一竅，千聖齊立下風。
宗門三印·其二
作者：釋重顯
朝代：宋

印泥印空印水，匝地寒濤競起。
其中無限麟龍，幾處爭求出嘴。
宜謙山主赴鄞城命
作者：釋重顯
朝代：宋

休向千峰過好時，白雲高卧趣還卑。
塗中無限未歸客，不待相依更待誰。
寄久監收
作者：釋重顯
朝代：宋

田中稻熟及時收，顆立圓成免外求。
一日歸來古巖上，白雲紅樹共悠悠。
寄于秘丞·其一
作者：釋重顯
朝代：宋

石徑通巖竇，引步藏欹側。
蓬萊人不來，掃盡蒼苔色。
寄于秘丞·其二
作者：釋重顯
朝代：宋

飛瀑千萬層，五月狀冰雪。
將期雲霧開，永夜對孤月。
寄內侍太保·其一
作者：釋重顯
朝代：宋

千尺巖泉噴冷聲，草堂雲淡竹風清。
蒲團時倚無他事，永日寥寥謝太平。
寄內侍太保·其二
作者：釋重顯
朝代：宋

蘿龕蘚室狎猿猱，忽捧綸言挂紫袍。
恩大不知何以報，五雲天上望空勞。
寄劉秀才
作者：釋重顯
朝代：宋

遠遠飛來一幅書，愈風誠重復何如。
相逢相見未期日，目斷千山插太虛。
寄員外黄君
作者：釋重顯
朝代：宋

碧岫層層列杳冥，漣漪環遶賁寒青。
韜藏未識古君子，空仰嘉聲過洞庭。
寄四明使君沈祠部·其一
作者：釋重顯
朝代：宋

露冕民謠物物成，江山千里古風清。
曹溪客是無機者，日在深雲聽頌聲。
寄四明使君沈祠部·其二
作者：釋重顯
朝代：宋

蒼蒼德也亦如斯，政化全歸副倚毗。
十萬人家寫春色，不知誰解立生祠。
寄天童凝和尚
作者：釋重顯
朝代：宋

經旬抱疾阻春霖，莎砌重重蘚暈侵。
曾約偕游未能得，暮山空鎖碧雲深。
寄太平端和尚
作者：釋重顯
朝代：宋

千朵危峰杳靄間，石房長带瀑聲寒。
鳥啼花發尋常事，松本青青雪裏看。
寄崇壽懷長老歌
作者：釋重顯
朝代：宋

寂住峰兮觸星斗，寂住師兮古爲道。
死中得活未輕酬，不許夜行投曉到。
藹藹聲光一百年，吾其後兮吾其先。
振領提綱笑多事，掩扉塞路空依然。
龍朔老盧同兀兀，土爲貌兮金作骨。
萬國爭求肯便行，我要重新敲鐡佛。
東西南北休云識，枯槁冥冥頗相憶。
天外清風結陣來，狂歌遠寄從抛擲。
寄承天長老
作者：釋重顯
朝代：宋

道義相資復是誰，巖房深夜思遲遲。
海山雲靜見孤月，高照婺城人不知。
寄曹都護
作者：釋重顯
朝代：宋

故國休言萬里程，爲官爲釋且分明。
道存不必曾傾蓋，俱有清風匝地生。
寄李都尉
作者：釋重顯
朝代：宋

水月拈來作者殊，東西南北謾區區。
也知金粟李居士，端坐重城笑老盧。
咄。
寄池陽曾學士
作者：釋重顯
朝代：宋

山萬重兮水萬枝，堆青流碧冷便宜。
筭來免得生遙恨，不在詩情在祖師。
寄海會之長老
作者：釋重顯
朝代：宋

百花開後一花開，風遞清香遠遠來。
誰問黄梅不平事，照中依舊惹塵埃。
寄烏龍長老
作者：釋重顯
朝代：宋

雪带煙雲冷不開，相思無復上高臺。
江山況是數千里，只聽嘉聲動地來。
寄白雲長老
作者：釋重顯
朝代：宋

八紘雲靜明寥泬，夜永松堂對寒月。
凋殘片葉墜虛庭，泠寂何人立深雪。
因憶錢唐郜禪者，十載巖栖曾未下。
分飛誰謂絕相同，遠念冥冥欲奚寫。
忽聞赴請之仙都，聲光藹藹登清途。
孰云天驥驟方外，自笑大鵬離海隅。
乾坤窄，乾坤窄，湛盧潛射斗牛白。
茫茫無限未歸人，到必爲時除點額。
寄石秘校
作者：釋重顯
朝代：宋

重林冥坐久，引望復遲遲。
煩暑未消日，涼風來幾時。
天雲飛積火，巖溜散垂絲。
欲擬相尋去，浮生已共知。
寄送疑長老
作者：釋重顯
朝代：宋

德不孤兮必有鄰，四明留住是因循。
如今高步錢塘境，只許靈山箇老人。
寄錢唐觀音朋山主
作者：釋重顯
朝代：宋

遠念依依闕附書，還同秋水淡相於。
沖雲況是曾無定，幾掩寒蟾出太虛。
寄陳悅秀才
作者：釋重顯
朝代：宋

水中得火旨何深，握草由來不是金。
莫道莊生解齊物，幾人窮極到無心。
寄靈隱惠明禪師·其一
作者：釋重顯
朝代：宋

千峰影裏葉初凋，極望還將慰寂寥。
也謂毫端不相隔，秋雲秋水奈遙遙。
寄靈隱惠明禪師·其二
作者：釋重顯
朝代：宋

海嶠生片雲，有時忽如蓋。
不挂飛來峰，悠悠擬何待。
山行逢懃禪德
作者：釋重顯
朝代：宋

乳巖秋日無他作，策杖層層止寥廓。
四顧有語分野情，一點彤雲起深壑。
蘚石遲遲略輕踞，逢箇衲僧忽驟步。
頻喚回頭不肯回，及至回兮眉卓竪。
阿喇喇，千里萬里横該抹。
咄。
庭前柏樹子·其一
作者：釋重顯
朝代：宋

七百甲子老禪和，安貼家邦苦是他。
人問西來指庭柏，却令天下動干戈。
庭前柏樹子·其二
作者：釋重顯
朝代：宋

千聖靈機不易親，龍生龍子莫因循。
趙州奪得連城璧，秦主相如總喪身。
張秀才下第
作者：釋重顯
朝代：宋

得第何人愧不平，道存顔巷亦爲榮。
應知未喪斯文也，且把新詩樂性情。
往復無間·其一
作者：釋重顯
朝代：宋

平旦寅，朕兆之前已喪真。
老胡鶴樹慚開口，猶舉雙趺誑後人。
往復無間·其一〇
作者：釋重顯
朝代：宋

人定亥，六合茫茫誰不在。
長空有月自尋常，霧起雲騰也奇怪。
往復無間·其一一
作者：釋重顯
朝代：宋

半夜子，樵唱漁歌聲未已。
雨花徒說問空生，高枕千門睡方美。
往復無間·其一二
作者：釋重顯
朝代：宋

鷄鳴丑，貴賤尊卑各相守。
忙者忙兮閑者聞，古今休論自長久。
往復無間·其七
作者：釋重顯
朝代：宋

晡時申，急急逃生路上人。
草鞋踏盡家鄉遠，頂罩燒鍾一萬斤。
往復無間·其三
作者：釋重顯
朝代：宋

食時辰，大嚮那堪列主賓。
維摩香飯本非設，怪他鶖鷺獨生瞋。
往復無間·其九
作者：釋重顯
朝代：宋

黄昏戌，寰中不礙平人出。
瓦礫光生珠玉閑，將軍豈用驅邊卒。
往復無間·其二
作者：釋重顯
朝代：宋

日出卯，萬國香花競頭走。
邯鄲學步笑傍觀，豈知凶禍逐其後。
往復無間·其五
作者：釋重顯
朝代：宋

日南午，寥廓騰輝示天鼓。
鬰頭藍已定全身，何假周行誇七步。
往復無間·其八
作者：釋重顯
朝代：宋

日入酉，室內覆盆且依舊。
塵塵彼彼丈夫兒，井中之物同哮吼。
往復無間·其六
作者：釋重顯
朝代：宋

日昳未，碧眼胡來欺漢地。
九年計較不能成，剛有癡人求斷臂。
往復無間·其四
作者：釋重顯
朝代：宋

禺中巳，荆棘園林徧大地。
南北東西卒未休，金剛焰復從何起。
思歸引·其一
作者：釋重顯
朝代：宋

一住翠峰頂，兩見溪草綠。
不知朝市間，幾番生榮辱。
蕭條巖上雲，冷淡水邊竹。
報誰歸去來，向此空踟躅。
思歸引·其三
作者：釋重顯
朝代：宋

時雨灑如膏，萬卉皆滋益。
枯根甘自休，也似春無力。
耕夫曉尚眠，蠶婦夜多息。
從兹家業荒，共落風塵跡。
思歸引·其二
作者：釋重顯
朝代：宋

常憶在廬山，隨時寄瓶錫。
五百與一千，聚頭同遣日。
猿攀影未回，鶴望情還失。
教他王老師，癡鈍無處覓。
戲靠安巖呈雙溪大師
作者：釋重顯
朝代：宋

陜府鐡牛却知有，春秋幾幾成過咎。
一身還作二如來，黑白不分辨香臭。
擬寒山送僧
作者：釋重顯
朝代：宋

擇木有靈禽，寒空寄羽翼。
不止蓬萊山，冥冥去何極。
擬弋者慕
作者：釋重顯
朝代：宋

翠羽立高枝，危巢對落輝。
碧潭千萬丈，直下取魚歸。
放白鷴
作者：釋重顯
朝代：宋

朱冠青戢雪爲毛，不近鸞凰意亦高。
放你雲林莫迴首，如今何處是仙曹。
日暮游東澗·其一
作者：釋重顯
朝代：宋

極目生晚照，溪雲偶成朵。
大樸曾未分，青山自唯我。
日暮游東澗·其三
作者：釋重顯
朝代：宋

極目生晚照，幽情眷蘭芷。
白蘋葉裏風，不在秋江起。
日暮游東澗·其二
作者：釋重顯
朝代：宋

極目生晚照，遠樹籠微陰。
誰知清淺流，别有滄海深。
日暮游東澗·其五
作者：釋重顯
朝代：宋

極目生晚照，蓬萊匪仙境。
釣得十二鼇，重來謝孤影。
日暮游東澗·其四
作者：釋重顯
朝代：宋

極目生晚照，步影何遲遲。
歸禽古木中，相對頻相窺。
早參示衆
作者：釋重顯
朝代：宋

曉天雲靜濃霜白，千峰萬峰鎖寒色。
驪龍失珠知不知，無限平人遭點額。
春日懷古·其一
作者：釋重顯
朝代：宋

門外春將半，巖冰暖有聲。
玄沙曾未到，虛得偃溪名。
春日懷古·其三
作者：釋重顯
朝代：宋

門外春將半，羣芳鬭盛時。
鄰家有庭柏，諸祖共相知。
春日懷古·其二
作者：釋重顯
朝代：宋

門外春將半，青青野色分。
桃花開欲盡，無處覓靈雲。
春日懷古·其四
作者：釋重顯
朝代：宋

門外春將半，幽禽語共新。
寶陀巖上客，應笑未歸人。
春日示衆·其一
作者：釋重顯
朝代：宋

門外春將半，閑花處處開。
山童不用折，幽鳥自銜來。
春日示衆·其二
作者：釋重顯
朝代：宋

門外春將半，閑花處處開。
山童曾折後，幽鳥不銜來。
春晴野步
作者：釋重顯
朝代：宋

乘興攜多士，遲遲傍水濆。
春山不在目，啼鳥共誰聞。
片石寒籠蘚，殘花冷襯雲。
只應融老輩，庵際境猶分。
春風辭寄武威石秘校
作者：釋重顯
朝代：宋

春風何蕭蕭，和雨復兼雪。
坼花功未深，偃草勢曾烈。
毗城癡愛老，怯寒對清拙。
襄巖影響士，難御同孤劣。
鼇峰人不來，柴門亦休閉。
松頭栗鼠下，時把藤牀囓。
庭際霜禽歸，屢啄雪錢缺。
一旦春風息，暖日生林樾。
幽徑磐百上，拄筇行且歇。
無絃兮莫彈，有語兮存舌。
冷落流水聲，古之若爲說。
凋殘早梅樹，今之若爲别。
俯仰身力輕，翻憶春風切。
爲吾吹却塵，欲革分岐轍。
爲吾吹却雲，欲問遼空月。
不知天地間，堪爲誰交結。
晦跡自貽
作者：釋重顯
朝代：宋

圖畫當年愛洞庭，波心七十二峰青。
如今高卧思前事，添得盧公倚石屏。
暮冬夜坐寄岫禪者
作者：釋重顯
朝代：宋

碧落無片雲，虚庭積深雪。
負春還有誰，徹曙對孤月。
巖松影拂翠不斷，瀑水聲來聽忽絕。
岫禪岫禪知也如未知，八面清風遠遠待時說。
暮冬感懷寄瑞巖禪師
作者：釋重顯
朝代：宋

雪水遶松檻，遲遲結清淺。
病眼時懶開，幽情況難遣。
故人久相别，飛文屢慚靦。
仰謝十二峰，分照月如翦。
歌寄留英禪德
作者：釋重顯
朝代：宋

當時臨際辭黄蘗，或指河南或河北。
英禪此日下中峰，機案曾焚笑仍則。
九包一角慚稱瑞，導月觀星亦非意。
爭以韶陽振古風，半途未肯還希冀。
歸去來，歸去來，飛泉浩浩聲如雷。
歌紀四明汪君信士
作者：釋重顯
朝代：宋

古君子兮道諸己，道器用兮合天理。
同塵還若待時生，觀象不知何處起。
荆叢叢襲莪叢叢，孝兮悌兮非沚中。
聚應落落滴仙露，散或泠泠揚士風。
風之上兮風之下，近一指兮遠一馬。
秋水澹交無限情，夜光照乘胡爲者。
伊予匪謂存餘力，詠高義兮困胸臆。
巴歌百字巖葉書，飛寄汪門舊知識。
歌送范陽盧君
作者：釋重顯
朝代：宋

范陽居士來鄞水，動地仙飇向人起。
乳峰直上雲霞開，步驟大衢到如此。
茫茫塵世誰知交，當場問我非相饒。
禪家畢竟無他事，古雪巖前曾未消。
俄然悵望辭叢室，荷負難兮淚深溢。
遠幸流方且莫論，再得從容又何日。
迢迢故國殊存想，冷碧柯山分指掌。
況有覺雄華藏師，歸去百城共游賞。
永豐莊新植徑松忽二本鄰偃抒辭紀之
作者：釋重顯
朝代：宋

雙偃松何似，螺文結數遭。
清聲雖競發，寒影不相高。
對客圓分蓋，孤禪翠滴袍。
若教圖畫得，爭奈有蕭搔。
法爾不爾
作者：釋重顯
朝代：宋

夏雲多奇峰，乾城冷相映。
借問諸禪僧，那箇堪憑定。
乾城高鎖月，夏雲欲爲雨。
若謂非全功，子細看規矩。
漁父
作者：釋重顯
朝代：宋

春光冉冉岸煙輕，水面無風釣艇横。
千尺絲綸在方寸，不知何處得鯤鯨。
烏龍和尚
作者：釋重顯
朝代：宋

空巖清夜坐，蘚徑積深雪。
瞑目思古人，徹曙落殘月。
童敲石磬寒，猿挂枯枝折。
杳杳無限情，分明向誰說。
爲道日損
作者：釋重顯
朝代：宋

三分光陰二早過，靈臺一點不揩磨。
貪生逐日區區去，喚不迴頭爭奈何。
牧童
作者：釋重顯
朝代：宋

嘔啊唱與那鳴咿，百草拈來鬭不知。
日晚騎牛未歸去，指前坡笑又噓嚱。
玄沙和尚
作者：釋重顯
朝代：宋

本是釣魚船上客，偶除鬚髪著袈裟。
祖佛位中留不得，夜來依舊宿蘆花。
留暹首座
作者：釋重顯
朝代：宋

從龍爲雨復清閑，片段依依水石間。
慚問秋風欲吹散，不能留得覆青山。
疏古
作者：釋重顯
朝代：宋

我有面鏡，到處懸挂。
凡聖不來，誰上誰下。
疏黑白無從
作者：釋重顯
朝代：宋

天地不仁，萬化蠢蠢。
若謂非緣，竹何從笋。
髮兮髪兮，黑白是凖。
病中寄諸化主
作者：釋重顯
朝代：宋

雪裏梅花見早春，東西南北路行人。
不知何處圓蟾夜，同念山頭老病身。
病起示衆
作者：釋重顯
朝代：宋

門掩還同歲月摧，石窗經雨積莓苔。
一牀枕簟凈名老，時見斷雲孤月來。
病起酬如禪德
作者：釋重顯
朝代：宋

大明一寸光，腐草一何假。
人命呼吸間，誠哉是言也。
呼之曾已休，吸之尚未舍。
寄問諸苦源，來者不來者。
示衆
作者：釋重顯
朝代：宋

丫角女子白頭絲，報你諸方作者知。
借問住山何境界，春風𩖼𩖼，春鳥喧喧。
翠峰不能助發，心印却是他傳。
秘魔巖
作者：釋重顯
朝代：宋

把斷重津過者艱，擎扠須信髑髏乾。
藿山到後知端的，同死同生未足觀。
答天童新和尚
作者：釋重顯
朝代：宋

中峰深且寒，欹接海邊島。
松凋不死枝，花坼未萌草。
飛瀑吼蛟宮，幽徑分鳥道。
伊余空寂徒，浮光寄枯槁。
冥遊天地間，誰兮可尋討。
孤立雲霞外，誰兮可長保。
兹來仁者來，還稱太白老。
荷策扣巖扃，重席展懷抱。
示我商頌清，休誇郢歌好。
報投慚抒辭，難以論嘉藻。
答忠禪者
作者：釋重顯
朝代：宋

一字七字三五字，萬象窮來不爲據。
夜深月白下滄溟，搜得驪珠有多許。
答當生不生
作者：釋重顯
朝代：宋

咄咄休强名，芻狗亦爲累。
寂寥金粟身，曾未求諸己。
經古堰偶作
作者：釋重顯
朝代：宋

出城四十里，古堰若天外。
飛棹清淺中，孤影自相對。
聞百舌鳥送僧
作者：釋重顯
朝代：宋

曾來芳樹幾回飛，煙靄初晴又見伊。
巧語向人莫相笑，知音知後更誰知。
自誨
作者：釋重顯
朝代：宋

麟龍不爲瑞，草木生光輝。
三尺一丈六，且同攜手歸。
慚爾懲世師，巍巍何巍巍。
與時寡合
作者：釋重顯
朝代：宋

居士門高謁未期，閑隈巖石且相宜。
太湖三萬六千頃，月在清波說向誰。
苦熱中懷寄永固山主
作者：釋重顯
朝代：宋

火雲高下影相連，幾欲披尋恨不前。
無限清風無處問，只應遲步遶林泉。
觀泉送演禪者
作者：釋重顯
朝代：宋

雲根漱野泉，照空復照月。
冷聲曾未消，飛瀾似相别。
巖近生風雷，天遙新冰雪。
演禪乘與知不知，源流依依共澄潔。
訪俞秀才
作者：釋重顯
朝代：宋

萬疊雲山未得歸，寂寥心許老盧知。
江城雨雪書名紙，不謁鴻儒更謁誰。
謝張太保見訪
作者：釋重顯
朝代：宋

老病還同葉半凋，經旬門掩夜蕭蕭。
海城都護曾垂訪，一片清風慰寂寥。
謝郎給事送建茗
作者：釋重顯
朝代：宋

陸羽仙經不易誇，詩家珍重寄禪家。
松根石上春光裏，瀑水烹來鬭百花。
謝鮑學士惠臘茶
作者：釋重顯
朝代：宋

叢卉乘春獨讓靈，建溪從此振家聲。
使君分賜深深意，曾滌禪曹萬慮清。
賦月生雲際送誠監寺
作者：釋重顯
朝代：宋

皎潔離雲鶴夢時，孤光還與雪相宜。
金盂後夜重垂影，拂盡天風不自知。
賦沖雲鷂送僧
作者：釋重顯
朝代：宋

側翼雄飛天勢闊，電閃星流太輕脱。
南北東西相對看，千里萬里阿喇喇。
賦瑞雪送穆大師
作者：釋重顯
朝代：宋

五六皆名出，飄花獨見稀。
若教同一色，還似負羣機。
玉馬猶空說，銅駝轉更非。
爭如千萬里，相對共依依。
賦病鶴送奉倫禪者
作者：釋重顯
朝代：宋

欲飛飛未得，冷泊杉松枝。
如何垂天雲，遠遠同一涯。
贈别太臻禪者
作者：釋重顯
朝代：宋

武陵山水何秘邃，元化功兮不容易。
壇曾善卷韜龍光，洞亦桃花副麟趾。
仍思昔日吾祖浩浩提綱宗，消息曠斷寰宇空。
又聞高大舜讓公器，祥瑞却生蘆葦叢。
人由境兮冥道德，境有人兮分玉石。
臻禪本自偃殊方，忽向其中誕孤跡。
迢迢海甸來尋我，一十二年同冷坐。
羽翼摶風今是時，拂盡天雲乃飛過。
贈琴僧
作者：釋重顯
朝代：宋

太古清音發指端，月當松頂夜堂寒。
悲風流水多嗚咽，不聼希聲不用彈。
赴翠峰請别靈隱禪師
作者：釋重顯
朝代：宋

臨行情緒懶開言，提唱宗乘亦是閑。
珍重導師并海衆，不勝依戀向靈山。
辭于秘丞
作者：釋重顯
朝代：宋

永夜潛思槁木身，蓬仙門館漸經旬。
雖干清政爲高客，爭奈白雲無主人。
巖瀉瀑泉機未息，雨零寒葉夢猶頻。
此時賢宰容歸去，古像焚檀祝有因。
迷悟相返
作者：釋重顯
朝代：宋

霏霏梅雨灑危層，五月山房冷似冰。
莫謂乾坤乖大信，未明心地是炎蒸。
送中座主入廣
作者：釋重顯
朝代：宋

舶主船中寄惠持，雲霞無跡共依依。
海山見說多嘉賞，莫便因循忘却歸。
送久禪德歸蘭亭
作者：釋重顯
朝代：宋

右軍墨池月，照我復照誰。
千里忽相到，中峰多病師。
送仲卿禪德
作者：釋重顯
朝代：宋

高兮竺卿，秋水虛明。
夫何之象，堪云指程。
知吾不知，笑伽耶城。
送侃禪者之丹丘
作者：釋重顯
朝代：宋

石橋多古跡，路嶮少人過。
如同白日閑，冷拂青苔坐。
寒老若相逢，爲吾略嘲破。
送俞居士歸蜀
作者：釋重顯
朝代：宋

何處深棲役夢頻，青城抛却數溪雲。
如今老大歸難得，祇寫情懷遠送君。
送倧禪者
作者：釋重顯
朝代：宋

涪江怒激鯨鼇宅，岌岌三山大傾側。
冥數俄然一箇來，步武羣方作禪客。
振聲謂我分綱宗，今兮古兮何忩忩。
令吾强爲抉辭句，句句字字凜凜生狂風。
拂散四七單傳之落葉，掃蕩二三直指之流蓬。
似带微芒，敢未勦絕。
寒木在握兮全機可笑，秋水横按兮半提可滅。
使八極頂目者不自爭衡，見斯人兮駕御昂枿。
送僧
作者：釋重顯
朝代：宋

七尺巖藤握便行，舊山歸去幾多程。
相逢忽問迢迢意，應發春雷動地聲。
送僧
作者：釋重顯
朝代：宋

五色祥麟白月輪，乘時應不念離羣。
松根石上未歸日，誰看暮山飛斷雲。
送僧
作者：釋重顯
朝代：宋

千峰雨雪時，别我情何極。
不知天地間，更有誰相識。
送僧
作者：釋重顯
朝代：宋

古路枝分列洲渚，綱兮領兮若爲舉。
病眼方開忽送人，落花驚斷山禽語。
親禪客，親禪客，行復行，獨步坤維消此情。
送僧
作者：釋重顯
朝代：宋

吴山碧，楚江碧，吴楚悠悠興何極。
一尋寒木自爲鄰，三事秋雲更誰識。
乾坤不是無知已，玉石休云辨真僞。
待時沽譽漫淪生，晦跡韜光亦何意。
春風急，春風急，八駿奔馳追不及。
南北東西把定時，爲君直上孤峰立。
送僧
作者：釋重顯
朝代：宋

巖房高下折寒梅，極目寥寥雁影回。
相别相逢竟何事，一聲江上發春雷。
送僧
作者：釋重顯
朝代：宋

巖泉高鎖黄金宅，衲卷秋雲古標格。
離歌誰贈欲行人，偏界同爲一宿客。
春色依依日杲杲，南北東西好看好。
閙市拶笑嬌尸迦，草頭青點俱胝老。
呵呵呵，人間天上不知他。
糲竭節有頂門眼，歸去清風拂薜蘿。
送僧
作者：釋重顯
朝代：宋

帆挂澄江雨霽時，綠鋪春岸草離離。
定乾坤句輕相送，逢著知音舉向伊。
送僧
作者：釋重顯
朝代：宋

春雲情既高，片段飛虛碧。
去留機未消，今古望還積。
澄澄天影回，杳杳地形直。
别夜共相思，誰栖此泉石。
送僧
作者：釋重顯
朝代：宋

春風𩖼𩖼花正飛，紅霞碧靄籠高低。
越山日暮少林客，應聼子規深夜啼。
送僧
作者：釋重顯
朝代：宋

松風清未休，水月淡相對。
去來非等閑，必許孤雲會。
送僧
作者：釋重顯
朝代：宋

極目春光水照空，岸莎汀草碧茸茸。
三千里外生靈望，獨倚寒藤振祖風。
送僧
作者：釋重顯
朝代：宋

涼飈新葉墜巖陰，禪起高秋别翠岑。
孤月冷光清有興，斷雲閑影合無心。
瓶分吴浪情何極，鉢化膺門道更深。
好是却迴舊房日，倚欄同看橘鋪金。
送僧
作者：釋重顯
朝代：宋

澄江依棹碧光流，風冷蒹葭雨乍收。
别夜新吟許誰約，白蘋汀上月陵秋。
送僧
作者：釋重顯
朝代：宋

知方流古意，雲樹别諸鄰。
月不澄微水，山應立是塵。
靜空孤鶚遠，高柳一蟬新。
欲究勞生問，歸思莫厭頻。
送僧
作者：釋重顯
朝代：宋

虎角深藏不待時，全機曾許雪林知。
如今百越拈來也，草偃風行是信旗。
送僧
作者：釋重顯
朝代：宋

路岐長草带青青，雲片相兼野思生。
多謝春風莫吹散，等閑爲蓋贈君行。
送僧
作者：釋重顯
朝代：宋

靈殘春島路迢迢，水靜雲開見碧霄。
别後誰同此深意，祇應孤月共寥寥。
送僧·其一
作者：釋重顯
朝代：宋

乘興飛帆别翠峰，水光春靜冷涵空。
到人若問曹溪意，祇報盧能在下風。
送僧·其一
作者：釋重顯
朝代：宋

紅芍藥邊方舞蝶，碧梧桐裏正啼鶯。
離亭不折依依柳，況有春山送又迎。
送僧·其三
作者：釋重顯
朝代：宋

栴檀林裏振金毛，四顧清風拂幾遭。
曾許全威作雲雨，不知何處是塵勞。
送僧·其二
作者：釋重顯
朝代：宋

祖域高親日未央，家林歸去意何長。
舊交不識初相見，曾振滄溟奪夜光。
送僧·其二
作者：釋重顯
朝代：宋

禪石飛流濺碧莎，利生還喜下雲坡。
途中若立三千客，剔起眉毛不在多。
送僧·其四
作者：釋重顯
朝代：宋

雲衣輕拂下層巒，松檜生風觸袖寒。
誰問親游乳峰意，百千年後與誰看。
送僧之婺城·其一
作者：釋重顯
朝代：宋

孤雲徒自類行蹤，高指金華思不窮。
日暮輕帆映秋色，沙禽啼斷一江風。
送僧之婺城·其二
作者：釋重顯
朝代：宋

婺溪烟景稱生涯，輕泛蘭舟意未賖。
八詠清風好相繼，碧雲流水是詩家。
送僧之永嘉
作者：釋重顯
朝代：宋

故國不是阻天涯，花木光中見獨歸。
蜃水鄞江人莫問，月分春浪冷依依。
送僧之金華兼簡周屯田
作者：釋重顯
朝代：宋

瘦藤輕屨蘚衣并，路過危峰截杳冥。
若到金華拂雲霧，不應容易見文星。
送僧之金陵
作者：釋重顯
朝代：宋

勝游生末跡，杳自狎時羣。
卷衲消寒木，揚帆寄斷雲。
曙瓶花外汲，午磬浪邊聞。
别後石城月，依依遠共分。
送僧入城
作者：釋重顯
朝代：宋

雲籠碧嶂月籠臺，此去城中早晚迴。
不爲佛光謁韓愈，問君何事出山來。
送僧歸天童
作者：釋重顯
朝代：宋

峨峨太白峰，倚翠列霄岸。
羨君乘興歸，凭欄與誰看。
送僧歸永嘉
作者：釋重顯
朝代：宋

韶石曾披此性靈，三年孤與急流爭。
永嘉舊隱今歸去，堪聽海濤中夜聲。
送僧歸閩
作者：釋重顯
朝代：宋

雪老當年曾入嶺，真禪今日又思鄉。
孤帆隱隱曾唯我，月照夜濤空渺茫。
送允誠禪者
作者：釋重顯
朝代：宋

飛泉列岫壓窮野，冷碧寒青光鬭射。
片雲片石何太高，爲誰留在長松下。
送元安禪者
作者：釋重顯
朝代：宋

羣峰杳藹留不住，遠道依依祇藤屨。
舊隱蘿龕付與誰，寒猿後夜啼高樹。
送别陳秘丞古意
作者：釋重顯
朝代：宋

悠悠層山雲，斷兮仍復續。
離離雙岸草，變兮且兼綠。
如何苦雪霜，後凋蠧松竹。
松竹有節操，雪霜無伎倆。
敢折歲寒枝，贈君作嘉賞。
行行天地間，清風在誰掌。
送勝因長老
作者：釋重顯
朝代：宋

黄梅散席三百載，續焰聯芳事空在。
宗兮派分生異端，花兮葉兮太煩碎。
韶陽間出多慷慨，權要雄雄曾絕待。
曲木據位知幾何，利刀翦却令人愛。
近還有箇披老衲，楚甸横身風颯颯。
鐡作一尋非等閑，壁立千仞須摧蹋。
報君知，江南江北徒纍纍。
鼇轉海運兮纖鱗片甲，雷奔電驅兮寸毫尺氂。
斯言勿謂存規矩，平不留兮險非取。
周行獨立如便休，誰振宏綱照千古。
送化主
作者：釋重顯
朝代：宋

春色依依籠遠樹，卷衲搘藤墀輕屨。
塵世茫茫無限人，不知誰問曹溪路。
送善暹首座
作者：釋重顯
朝代：宋

名之基，實之蒂，深兮固兮宛相繼。
古之名也在希聲，今之實也同浮瞖。
子州善卷之流也，堯驅舜馳讓無暇。
歸兮歸兮歸不歸，到頭未出冥冥者。
吾徒孰謂標奇絕，動靜憑君試甄别。
葉零零兮秋暮半凋，花片片兮春暖齊發。
暹禪老，暹禪老，意曾高。
曠排沽待，忽致譏褒。
天人列請兮屢輕笑，祖佛位卑兮還擬逃。
我恐逃之逃不得，大方無外皆充塞。
茫茫擾擾知何極，八面香風惹衣裓。
送因大師
作者：釋重顯
朝代：宋

瘦藤清到紫方袍，閑步坤維意轉高。
若到慎江人借問，金輪王子是吾曹。
送天童普和尚
作者：釋重顯
朝代：宋

迢迢别海涯，帆挂杪秋時。
島樹落寒葉，人誰訪祖師。
浪開遊象急，天闊過鴻遲。
早晚歸林下，千徒不共知。
送如香大師
作者：釋重顯
朝代：宋

栴檀葉落雨初歇，天外風清亦何别。
後夜蓮城溪月寒，孤光誰共倚寥泬。
送宗朴禪者
作者：釋重顯
朝代：宋

洞庭乳竇皆泉石，抱疾何緣寄幽跡。
曾列狂機一二三，東山西嶺非相識。
屈指嚬眉不可尋，雲飛雨散空沈沈。
如今轉覺流年隔，强把冥悰苦搜索。
縱止言欺白雪辭，寧忘笑與黄梅客。
朴禪者，朴禪者，珠月有光慚照夜。
送實師弟
作者：釋重顯
朝代：宋

天倫曾重意難分，爭奈孤蹤若斷雲。
去去休同亮禪者，西山一入杳無聞。
送寶月禪者之天台
作者：釋重顯
朝代：宋

春風吹斷海山雲，别夜寥寥絕四鄰。
月在石橋更無月，不知誰是月邊人。
送寶相長老
作者：釋重顯
朝代：宋

奥域靈區存物外，獨標台嶺爲絕槩。
掩勝潛奇列作屏，堆青寫碧深如黛。
彤霞暖影生巖壁，香桂茂陰籠蘚石。
赤松子也浪虚閑，白道猷兮太輕擲。
曹溪有叟歸其中，風從虎兮雲從龍。
乘興正值二三月，坐斷還依千萬峰。
花飛飛，日遲遲，清飈𩖼𩖼吹無時。
玲瓏八面自回合，峭峻一方誰敢窺。
窺來須得乾坤眼，照古騰今謂非間。
若能此去副全提，開發人天有何限。